Gogoetak tantaka: ARRASTO KIMIKOAK ORERETAN: Fumigazioak ez du etenik\nARRASTO KIMIKOAK ORERETAN: Fumigazioak ez du etenik\nArrasto kimikoekin egiten ari zaizkigun fumigazioak ez du etenik. Oreretan behintzat, azken egunetan inoiz baina ugariagoa izan da, zeruak oskarbi egon behar zuenean hodei txuri faltsuz betetzen ari zaizkigunean. Arrasto kimiko edo chemtrails-en inguruan, zuekin oharpen batzuek elkarbanatu nahi ditut:\n1) Hodeiak, beste ezberdintasun ugariren artean, arrasto kimikoak baino dentsoagoak dira, eta bere margoak txuritik gris ilunera doaz. Arrasto kimikoak txuriak dira, eta bere dentsitatearen arabera, alegia, zati mehenetan, gardendu egiten da, zeruaren urdinarekin urtuz. Hutsune txiki hauek arrasto kimikoan sortzen duten efektuak, arrasto kimikoak hodei baten antza hartzea eragiten dute.\n2) Baina arretaz behatzen badugu, ikusiko dugu arrasto kimikoaren alderik ilunenak dentsitate gutxien duen aldearekin bat egiten duela, hauts edo dena delako gutxien duenarekin. Hodeiak, alderantziz, zenbat eta dentsitate gehiago izan eta ilunagoak dira. Edozein hodeik zati txuriak ditu, baina eguzki izpiak gehien oztopatzen dituen lekuan bertan ilunagoa da, grixagoa, hodeiek burutzen duten filtro natural honek, lurrean itzalak eragiten ditu, hotzberoa erregulatuz. Arrasto kimikoek, ordea, zenbat eta materia gehiago izan eta txuriagoak dira, ez dute eguzkiaren argia oztopatzen, alderantziz, isladatu egiten dute. Arrasto kimikoek ez dute lurrean itzalik eragiten, eguzkiarekin konbinatuz argi itsugarri bat eragiten duen laino antzeko bat sortzen dute. Gaur egiaztatu dut.\n3) Azken harreman batetaz ohartu naiz ere, oraingoan arrasto kimikoen eta nire artean. Oreretan (Gipuzkoa) bizi naiz, eta azken hilabete honetan eskandaluzko fumigazioak izan dira, zeruak oskarbi egon behar zuenean, hodei faltsuez beteta zegoen, josia. Hauetako hiru egunetan, hoien artean joan den larunbata 18 eta gaur, fumigazioa exajeratua izan zen, begi bistaz kaka hori erortzen ikus zitekeen. Bistaz, batek euria urruntasunean ikusten duenean ikusten duenaren antzeko zerbait ikusten da, baina euriarekin ez bezala hodeietatik erortzen ari den masa ilun bat ikusten dela, arrasto kimikoekin efektua motelagoa da eta kolore txurikoa. Ongi da, ba hiru egunez "produktora" gehiegizko exposizioa izan ondoren, hiru egunetan gau inguruan buruko minak izan ditudala egiaztatu dut. Lehen egunean, kasualitatea izango da pentsatu nuen, baina bi astetan hiru kointzidentzia gehiegizkoak iruditzen zaizkit. Ez naiz buruko mina izan ohi duen gizalaguna, baina nire buruarengain arrasto kimikoen kontzentrazio handienak ikusi ditudan egunetan bai.\nHau da nire kabuz ohartu naizena. Zure herrian zer, fumigatzen ibiltzen al dira? Zer iruditzen zaizu zeruan ixilpean ez dakizkigun gai kimiko eta biologikoak barreiatzea? Kezkatzen al zaitu? Zergatik ez du inork ezer esaten?\nBegiratu zeruetara eta galdera gehiago agertuko zaizkizu, ondo izan.\nEtiquetas: Arrasto kimikoa, Chemtrails, engaño, Euskal Herria, hegazkinak, iruzurra, kutsadura, munduko biztanleria, Munduko Orden Berria, pozoiketa\nAtzo ni ere Donostia aldetik pasa nintzen eta sekulako arrastoak zeuden... baina Chemtrailen historia hau nahiko konplexua litzateke bai egin bai eta betetzeko. Pentsa dezagun milaka ez badira ehundaka piloto konbentzitzeaz gain hegazkinak errebisatzen dituzten milaka teknikariek ere parte hartu beharko luketela. Eta gainera egoera atomosferiko bat dagoenean baino ez da gertatzen.\nKonturatuko zinen hego haizea dagoen egun horietan gehiago ikusten dela... baina batez ere inbertsio termikoa badago. Hau noiz gertatzen den ikustea oso erraza da, asi da ikustea hodeiak daudela mendietan baina ez goi-goian, baizik eta maila bterarte. Adibidez Etxegarate jaisten baduzu Sakanan ez dago hodeirik eta Urtsuaran aldean behelainoa dago. Atmosferak tenperatura ezberdinetako geruzak ditu eta horregatik ere sor daiteke efektu hau...\nbestalde historikoki dago dokumentatua hego haizea dagoen leku batzuetan Föhn efektua sortzen dela, hau da, 90eko hamarkadan baino lehenago ere buruko-minak eta suizidioak askoz altuagoak dira hego haizea dagoenean hegoadlean mendi altutxoak dituzten lekuetan (Bilbo, Munich...).\nhala ere inbestigatzeko modukoa ere bada, eh!\nKaixo Galder, azalpen guzti hoiek ondo iruditzen zaizkit, baina ohartu behar duzu hau ez dela fenomeno natural bat. Hegazkinak lineakoak balira bezala margotuak daude, baina ez dira lineakoak. Ikus ezazu nola beheruntz erortzen den, ez dudu inoiz hodei bat horrela erortzen ikusiko. Bideoko hegazkinari buruz zer diozu? Hori ez da fenomeno natural eta atmosferikoa.\nBeno, bideoko irudia ez da, noski, fenomeno natural edo atmosferiko bat. Baina horrek ez du esan nahi fumigatzen dabiltzanik, bi arrazoirengatik:\n1- Youtubeko komentarioetan jartzen duenez suteen aurkako frogak egiten dituen 747 dela dio. Ez dakit egia den edo ez, baina posible da ere ura botatzen ibiltzea.\n2- Oso arraroa litzateke horrelako bideo bat filtratzea. Hau da, benetan hori egiten badabiltza sekretu absolutuan ez dut uste beste hegazkin batetik grabatzeko moduan egongo direnik...\nbaina hori nire iritzia da.\nBeno, eta ez dizut esaten ez dutenik chemtrailak sortzen, baizik eta balitekeela fenomeno atmosferikoak izatea, inbertsio termikoekin lotuta. Hego haizea dagoen egunetan baliteke haize beroagoa duen geruza bat sortzea altuera handian hegoaldean mendiak dituzten eskualdetan, ipar hemisferioan. Ez dut esaten hori denik arrazoia, agian fumigatzen dabiltza, noski, baina bestelako aukera batzuk ere aztertu beharko lirateke.\nEta azkenik, egia balitz ere fumigatzen gaituztela, uste dut hori posible dela, adibidez, zilar ioduroarekin euria kontrolatzeko, baina ez dut uste metodologikoki egiten dutenik, konplota handiegia litzatekeeklako, proportzionalki HIESaren konplota baino askoz handiagoa!\nHara Galder, kontutan hartu ezazu gai honen inguruan intoxikazio ugari dagoela, desinformatzaile asko eta informazio faltsu ugari dabilela. Baina berriz errepikatzen dizut, ez da fenomeno naturala, eta ezta ere zilar ioduroa soilik. Blogean e-link batzuek ipinita dauzkat, hoien artean "Chemtrails: clouds of death" izenekoa. Bideo horretan gai hauen analisiak eta abar agertzen dira, benetan diotzut, ni ez nabil txantxetan fumigazioarena diodanean, badakizu gaur egun interesatzen ez duten gauzetaz hitzegiten dutenak zein arrisku hartzen duten, nik behintzat bai. Eta zalantzarik ez baduzu eduki nahi, behatu itzazu arrasto hauek arretaz, patroi batzuek jarraitzen dituztela ohartuko zara eta beraien bilakaera ikusiko duzu. Ikusi al duzu gure buruen gainera nola erortzen den?\nAmaitzeko, irudika dezagun tomate landare batean bizi diren xomorroak garela, nekazaria pozoia botatzen hasten zaigunean zer pentsatuko dugu? Hasieran euria ari duela, hiltzen ari geran arte ez gara pozoiketaz ohartuko. Pentsa orain, pozoiketa hori graduala balitz, edo epe luzerakoa. Esan diat, informazio kutxatu asko zebilek gai honen inguruan, baina hire begiek, hire burmuinak, hire senak, fenomenoa ikusi ondoren informazio hori iragazteko eta heure iritzi propioa eraikitzeko tresnak eskeintzen dizkik. Deskargatu ezak bideoa, arren, eta ikusi ondoren hitz egingo diagu, iruditzen zaidak etorkizunean ere gai honek zer esan handia emanen duela. Iragan astean, Cuatro kateko Cuarto Milenio saioan gai hau axaletik jorratu ziaten, lehendabizikoz españar estatuan, eta ikusentzuleen lekukotasun mezu uholde bat izan zutela adierazi zuten.\nHelbide honetan, gai honi buruzko gaztelerazko informazio gehiago duzu:\niepa! Bideoa ikusita neukan aurretik, zure loturei esker, esan beharra dago. Eta bi arazo topatu nituen:\n1- Geologoa naiz eta aipatzen dituen elementuen kontzentrazioa guztiz arrunta da lurzoruan. Aluminioa egotea ez da batere arraroa (berez arraroa litzateke aluminiorik EZ egotea). Gainera partikula txikiz fumigatzean lurrean erortzen denak ez du zertan bat etorri behar justu goian egindakoarekin. Hau da, litekeagoa da ikerketa egitera joan diren kotxeak isuritakoak edo ikertzailearen bulegoan erabilitako garbitzaileak dituen produktu kimikoek indar handiago eta kontzentrazioa handiagoa izatea zerutik eroriko litzatekeena baino. Pentsa dezagun momentu batez horretan. Bolumen unitate batetik hurrengora pasatzen garenean kontzentrazioa hogeita zazpi aldiz txikiagoa egiten da (ezen 1 unitatea duen kubo bati 1 gehitzen badiogu alde bakoitzean 3 neurtuko du eta 3x3x3 kubo batek 27 gela unitate edukiko ditu). Pentsa orain hegazkiank botatzen duena lurrera erortzen denerako zein kontzentrazioan egongo den. Gainera haizeek asko barreiatuko lukete eta fumigatzailearen gainean ere eroriko litzateke denborarekin.\n2- Dokumentalaren lehenengo zatian zientziaren bitartez eztabaidatu daitezkeen hainbat gauza badatoz ere (eta ziur nago gehienak egia izan daitezkela) bigarrenean sasizientzia bat dena aurkezten zaigu: orgoia. Hau tipo batek asmatutako "energia" bat da, inongo neurketa edo frogarik gabe. Eta orgonitazko metodo bat erabiltzea proposatzen zaigu. Hau ez da txi-a edo feng-shuia baino zientifikoagoa eta beraz parte horrek nahiko farregura eman zidan, hasierako guztiari sinisgarritasuna kenduz.\nEta orain berriro esaten dizut. Ez dut esaten ez daudenik fumigatzen ari, baizik eta metodo errazagoak daudela hegazkin batetik egitea baino:\n- Jende gehiegi eogn beharko litzateke ordaindua.\n- Errazagoa da bakunetan sartzen dutela pentsatzea (edo aspirinatan).\n- Atmosferak dituen patroiak ikusita ez da metodorik efektiboena.\nEta azkenik. Egia da chemtrail horiek patroi zehatzak eta bitxiak erakusten dituztela. Baina hego haizea dagoen egunetan hodeiek ere gauza arraroak egiten dituzte mendien hegoaldeko magalean. Hau da, atmosfera ez dugu oso ondo ere ezagutzen, eta bere dinamika nahiko kaotikoa da. Gainera partikulek duten tamainari erreparatuz mugimendu brownoideoari ere kasu egin beharko litzaioke.\nBesterik gabe, ez dut uste gai honek momentuz eztabaidarako gehiegi ematen duenik, espekulazioen eremuan sartzen ari garelako.\nKaixo Galder, zure gaia argitzeko gogoak asko pozten nau, halaber geologoa zarela jakieteak pozten nauen bezala. Ni irudigilea naiz, artista, eta neure senaz, irudimenaz, konfidantza handiagoa daukat, hauek mugatzen dizkidan metodo zientifikoan baino. Nire ustez metodo zientifikoa ez da guztiz zehatza, eta askotan ezagupenaren bidea baldintzatu eta oztopatzen du. Ez dut metodo zientifikoa gutxietsi nahi, baina saltzen duenaren besteko zehaztasunik ez duela badakit. Gure inguruan klitxe zientifista gehiegi daude, eta ez da ikerketa metodo bakarra. Artea ere, ikerketa metodo bat da.\nZure erantzuteko gogoak, zure izenean klik egitera bultzatu dit, ea nor ote zinen begiratzeko, eta zuk "Bilderbergetik Bolognara izeneko artikulua idatzi zenuela ohartu nintzen. Hau ikusi ondoren, egiten ari garen galderen erantzuna Club horretan izango dutela esango nizuke. Zer daki jendeak Club honetaz eta bere helburu eta metodoez? Nik bi elementuak lotuak daudela diotzut. Zein froga daukat hori esateko? Ez dut frogarik, baina nire senak horrela dela esaten dit, eta nire senagan beste inorengan baina konfidantza gehiago daukat. Pentsa dezagun, nazien "Solución final" delakoa burutzen aritu ziren urteetan, eta hura ez zen epe luzerako zerbait, nork zekien gertatzen ari zenaren berri?\nAntolatzaileak, gauzatzaileak eta hau pairatzen zutenak. Sekretupeko gauzak, nahiz eta froga batzuek izan, oso zaila izaten da osatzen dituzten elementu guztien jabetzea, gaur egun nazien genozidioaren hainbat elementu oraindik ezezagunak zaizkigunean.\nEgia guztiz manipulatutako errealitate honetan,munduaren hariak Bilderberg, Trilateral Komisioa eta ezkutuko erakundeek guztiz kontrolatu nahi dituztenean, ezin gara soilik metodo zientifikoaz fidatu. Ni, ez naiz sena dugula ahazten, eta hari jaramon egiten saiatzen naiz.\nOsagarri izateko asmoarekin idazten dizut, eta ez eztabaidatzeko asmoarekin, antzua bailitzateke, eta hori litzateke, ene ustez, Bilderberg Klubak eta enparauek horixe bera nahi dute. Azken gauza batetaz oroitu naiz Galder, AEBetako hiri batean, ez naiz oroitzen non, ero hauek oroigarri bat ezarri zuten, bertan, lurrean giza zibilizazioa jasangarria izan zedin gehienezko biztanleria kopurua 500 milioi biztanletara mugatu zuten. Matematikak erabiliz, 5.700 milioi biztanle inguru soberan gaude. NBen, AEBetako eta Europar Batasuneko hainbat gobernuek darabilkiten txostenen arabera, lurrak despopulazio bat behar da (Irak, 1,6 milioi hildako) , eta asmo hauen frogak badaude.\nBukatzeko, badakit atmosferan gauza bitxi ugari gertatzen direla, eta haietako batzuek ikusia naiz, gora begiratzeko joera handia baitaukat. Hori dela eta, arrasto kimiko hauek ez direla fenomeno naturala argi eta garbi daukat, askotan behatu bai ditut eta luzaroan gainera, haien garapena ikusi dut eta ni ez nau konbentzitzen hori fenomeno naturala dela diozunean, ez horixe! Ez dute hodeiek bezala jokatzen, hauts antzeko zerbait balitz bezala. Tximinitik edo tubo de eskapetik ateratzen dena bezain naturala ez bada noski.\nZure azalpenak, atmosfera eta zientziaren logiketan oinarritzen dira eta ondo deritzot. Nireak ordea, horiek kontuan izanik, egun bizi dugun testuinguru nahasi honetan oinarri hartzen dute. Biak espekulatzen ari gara, baina bitartean, geroz eta arnas bideetako eta ingurugiroak sortutako gaixotasun berriak, birus ezezagunak eta horrelakoek ere gure testuingurua egiten dute.\nBerriz diotzut, osatzeko asmoarekin eta ez eztabaidatzekoarekin. Agur bero bat, Galder, ondo izan!\nKaixo berriro ere! Lasai, nik ere ez dut egiten zurekin eztabaidatzeko helburuarekin, baizik eta gai honen inguruan argibide gehiago behar direla uste dudalako.\nOrain zeruari begira nago hau idazterakoan eta sekulako zeru urdina dago, inongo markarik gabe... ea zenbat irauten duen horrela.\nKomentario guzti hauekin esan nahi nizuna beste gauza bat zen. Ez dut dudatan jartzen sekulako metodoak erabiltzen dabiltzala munduko populazioa kontrolatu eta baliteke ere murrizteko (asko pentsatu dut azkeneko epe hauetan HIESaren kontu guzti horretan). Eta baliteke konstanteki gu fumigatzen egotea. Baliteke diot berez ziur nagoelako noiz edo noiz fumigatu gaituztela, hori eurek ere onartzen dute arazorik gabe, zilar ioduroa botatzen dutela.\nEta bestea... buff, badakit metodo zientifikoa ez dela zehatza, baina bada dugun zehatzena. Senak niri ere esaten dit fumigatzen dabiltzala, baina ematen diren frogak ez dira nire ustez horren adierazle. Inbestigatu nahi bada bestelako frogak eman behar dira, estatistikoak, eta bestelako argudioak ematea baimentzen ez dutenak. Gogoratu: zientzia ez da ezeztatu ezin daitezkeen esaldietan oinarritzen, baizik eta ezeztatu daitezkeen argudioak kentzean. Einsteinek behin esan zuen 1.000.000 bat esperimentu egin daitezkeela berak arrazoia duela demostratzeko, baina nahikoa dela 1 egitea arrazoirik ez duela esateko. Eta nik uste dut hortik zihoala nire ekarpena: ematen diren kontzentrazioen kontuak, eta atmosferaren mugimenduak ez dira nahikoa sendoak guzti hau ondorioztatzeko... inbestigatzen jarraitu beharko dugu!\nPD: Hurrengo egunetan Bilderbergetik Bolognara kontu horrekin jarraituko dut, ahalik eta datu gehien eskaintzen... baina nire senak dioena ere jarraituz, ez pentsa robot zientifiko bat naizenik.\nKaixo Galder, dagoeneko zeruaren oskarbia ez da hain garbia. Gaur itsasaldera, alegia, ipar-iparmendebal aldera zentratzen ari dira. Iluntzean nonahi.\nZientziaren ikerketa metodoari buruz, gauzatxo bat soilik, zehatzena dela uste bakarrak, gehiengo zabal bat, zehatza dela pentsatzera eramaten du. Nik ez dut zehatzena den edo ez eztabaidatu nahi, soilik ez dela %100eko zehaztasuna duen metodo bat, eta askotan ustezko zehaztasun horrek beste ideia eta metodo batzuek gutxietsi, mugatu eta zapuztu egiten dituela, begirune osoz esan nahi dizut. Gainera, zihur naiz fumigazio hauek antolatu, eratu eta burutzen ari direnek zientziaren ikerketa metodoa erabili zutela, erabiltzen dutela eta erabiliko dutela, naziek XX mendean egin zuten bezala, todo por la ciencia. Zer pentsa ematen du. Badakit zientzilari bati hau esatea gogorra izan daitekeela, baina errespetu osoz esaten dizut, zientzia edo edozein jakintza berez txarra ez dela esaten dizudan bezala, baina haien erabilpena bai, hura txarra izan daiteke, ona ere noski.\nArrasto kimikoen patroiez mintzatu natzaizunean, patroi linealez ari nintzen, patroi kuadrikulatuez, ez atmosferaren patroiez, giza patroiei baizik.\n"Chemtrails: clouds of death" dokumentalari buruz egin zenituen aipamenak zalantzak sortu zizkidaten eta berriro ikusi dut. Bideoaren denbora gehienean arrasto kimikoei buruzko frogak, hauen edukiaren analisien emaitzak, non patogenoak, polimeroak, metal astunak agertzen diren, ez zilar iodurorik. Zati batean pixka batean zilar ioduroaz mintzo da, hau urteetan hodeiak sortzeko erabilia izan da. Youtuben ikusi nuen italiako bideo batean, chemtrail batek kumulo bat nola desegiten zuen erakusten zuen. Hodeiak arrastoa zeharkatu zuen, eta zeharkatze honetan bere masaren %80 nola galtzen zuen ikus zitekeen. Egun pairatzen ari garen fumigazioak ez du hodeiak sortzea helburu, eta baditeke ondorio gisa hodeiak desegiten aritzea.\nAzkenik, hainbat lekutan irakurri dut, hegazkin hauek NATOren hegazkinak direla, komertzialak izango balira bezala margotutako hegazkin militarrak. Eta artikulua ilustratzeko erabili dudan bideoa, ez da cisterna hegazkin bat, ohartzen bazara, hau ere komertziala balitz bezala mozorrotuta dago.\nBukatzeko, interesatzen bazaizu, frantziar estatuko webgune batean, 2007ko Bilderberg bilera irudikatzen zuen fotomuntaia bat deskargatu nuen, bilerako partaideen argazkiekin osatua. Zure artikulua ilustratzeko erabili nahi baduzu, e-Posta bidez bidali diezazuket. E-mail bat bidali eta bidaliko dizut. Ondo izan!\nAhaztu egin zait, "Chemtrails: clouds…" bideoan, orgoiaren gaiari, asko jota bi minutu eskeintzen dizkio, 22 minututik bi. Itxaropen izpi gisa gainera, bideoko elementu baikor bakarra baita. Mamia beste 20 minutuetan dago. Besterik ez, ondo izan!


Nola sortu ondasun-erkidego bat? - Gaztenpresa\nGaztenpresaren taldeak zure premietara hobekien egokitzen den forma juridikoa aukeratzen aholka zaitzake. Deitu 900 101 143 telefono-zenbakira edo bidali mezu elektroniko bat zure ideia azalduz.\nOndasun-erkidegoa kontratuzko aukera bat da. Hala, bi pertsonak edo gehiagok jarduera ekonomiko bat abiaraztea erabakitzen dute, enpresa sortzeko ondarea partekatuz. Ondasun-erkidegoa eratze-gasturik eragiten ez duen forma juridiko bat da. Arrisku ekonomiko handirik bereganatuko ez duten ekintzaileei gomendatzen zaie batik bat. Baina baditu alderdi kritikoak ere. Artikulu honetan, alderdi guztiez hitz egingo dizugu, abentura profesional bati ekin nahi badiozu, erabakirik egokiena har dezazun. Dena den, hori egin aurretik gurekin harremanetan jartzea gomendatzen dizugu. Gaztenpresan, zure negozioa abian jartzeko alderdi guztien inguruko aholkularitza eskainiko dizugu, baita forma juridikoaren aukeraketari dagokionez ere.\nOndasun-erkidegoen ezaugarri nagusiak\nGutxienez bi pertsona behar dira (“erkide” deitzen zaie) ondasun-erkidego bat sortzeko, eta ez dago derrigorrezko partaidetza-ehuneko edo kantitaterik. Eratze-kontratuan bestelakorik adierazi ezean, erkide guztiek erdizka parte hartzen dutela ulertuko da.\nOndasun-erkidegoek ez dute nortasun juridiko propiorik eta, beraz, bazkideek egiten diote aurre zor sozialari, erkidegoaren ondasunak nahikoak ez direnean.\nKode Zibilaren bidez arautzen dira, Kode horren 392. artikulutik 406. artikulura.\nOndasun-erkidego bat sortzeko ez da kapital minimorik edo notario aurreko eskritura publikorik egin behar (ondasun higiezinak edo eskubide errealak jartzen direnean salbu). Era berean, sozietatea ez da Merkataritza Erregistroan nahitaez inskribatu behar. Zentzu horretan, ondasun-erkidego bat sortzea kapital-sozietate bat (mugatua edo anonimoa) edo kooperatiba bat sortzea baino sinpleagoa eta merkeagoa da.\nErkideek beren aldetik ordaintzen dute PFEZ, sozietate zibilen kasuan bezala. Hori ez da beti onuragarria izaten, zerga hori merkataritza-sozietate batek ordaintzen duena baino garestiagoa izan baitaiteke.\nOrain arte, forma juridiko horren abantailak baino ez ditugu aipatu, konplexuagoak diren beste batzuekin alderatuta. Baina, bada ondasun-erkidegoa definitzen duen ezaugarri bat, eta hura behar bezala hartu behar da kontuan beste pertsona batekin negozio bat abian jartzea erabaki aurretik. Izan ere, erkidego horien kasuan, erantzukizuna pertsonala eta mugagabea da, hau da, erkideek beren enpresa-ondarearekin eta ondare pertsonalarekin erantzuten diete sozietatearen zorrei.\nFakturak ondasun-erkidegoaren izenean egiten dira beti, eta ez erkideen izenean. Horregatik, erkidegoak kasuan kasuko BEZ aitorpenak aurkeztu beharko ditu. Era berean, kontuen liburu bat izan beharko du diru-sarrerak eta gastuak jasotzeko, eta erkide bakoitzari dagokion esleipen-ehunekoa adierazteko. Gainera, fakturen erregistro-liburua eguneratuta izan behar da.\nOndasun-erkidegoa sortzeko urratsak\nKontratu pribatu bat sinatu behar da erkide guztien artean. Dokumentu hori funtsezkoa da, erkidegoa arautzen duten alderdi guztiak xehatuko baitira bertan: jarduera-mota edo erkidegoa sortu izanaren arrazoia, bazkide bakoitzak egindako ekarpena, onurak eta galerak banatzeko modua, partekatutako baliabideak erabiltzeko modua… Dokumentu hori ez da nahitaez notario aurrean inskribatu behar, ezta Merkataritza Erregistroan ere, baina Ogasunak eskatu egingo digu IFK eskatzeko orduan. Ondasun higiezinen ekarpenak egin badira, horiek notario aurreko eskritura publikoa beharko dute.\nAutonomo gisa alta hartzea. Logikoa den moduan, eta autonomoen elkarte bat dela kontuan hartuta, pertsonaren batek ondasun-erkidegoan parte hartu nahi izanez gero, alta hartu beharko du Gizarte Segurantzan.\nIFK lortzea. Ondasun-erkidegoa zerga-ondorioetarako identifikatzen duen zenbakia da (ez da identifikazio fiskaleko zenbakiaren berdina, hark erkide bakoitza identifikatzen baitu). Izapide hori Ogasunean egiten da, eta honako dokumentu hauek aurkeztu behar dira: 036 eredua, erkideen NAN fotokopia eta eratze-kontratuaren edo estatutuen hiru kopia. Hura erkidegoa sortu eta hurrengo hilabetean eskatu behar da, entrega edo zerbitzuren bat egin aurretik, edo kobrantzaren bat jaso edo fakturaren bat igorri aurretik.\nOndare Eskualdaketen gaineko Zerga ordaintzea. Ogasunean ordaindu behar da, IFK eskatzen denean, baina ondasun-erkidegoen kasuan zerga hori ordaintzetik salbuetsita daude.\nIzapide horiek egin ostean ondasun-erkidego bat izango dugu eta, orduan, gainerako erkideekin kontratu pribatuan zehaztu duguna bete beharko dugu. Arautu ez diren alderdiei dagokienez, Kode Zibileko xedapenak aplikatuko dira.\nNola sortu sozietate mugatu bat?Hona hemen… Mara-Mara Liburuak


ART, Mondrate, Ford Mugarri eta MU lanera bueltatuko dira asteburuan | Mondraberri Arrasateko Ataria\nHasiera Kirolak ART, Mondrate, Ford Mugarri eta MU lanera bueltatuko dira asteburuan\nLeintz Arizmendik eta Mondrak Errege Eguneko asteburuan jokatu zituzten urteko euren lehen norgehiagokak.\nGabonetako etenaldiaren ostean gure talde gehienak lanera bueltatuko dira asteburuan, Mondra eta Leintz Arizmendi izan ezik. Hauek Errege Eguneko asteburuan lehiatu zituzten urteko lehen norgehiagokak.\nJardunaldia eskubaloiak irekiko du, eta lan bikoitza izango dute Ford Mugarriko mutilek. Bihar arratsaldeko 20:30tik aurrera Txikipolit taldearen aurka jokatuko dute Zarautzeko kiroldegian. Partidu honek abenduaren 21an jokatzekoa zen, baina itogin bat zela eta arbitroak partidua geldiarazi zuen. Igandean berriz, Ilcapo Hondarribiaren kantxa bisitatuko du talde arrasatearrak eguerdiko 12:00etan (Hondartza kiroldegia).\nFutbolari dagokienez, Mondrak eta Leintz Arizmendik larunbatean jokatuko dute. Mondrak arratsaldeko 16:30ean Euskalduna taldearen bisita jasoko du Mojategin. Urteko lehen garaipenaren bila irtengo da talde zuri-morea Eibarren 2-1 galdu ondoren. Leintz Arizmendiko neskek berriz, etxetik kanpo jokatuko dute, hain zuzen, Urnietaren futbol-zelaian arratsaldeko 16:00etan. Modu ezin hobean hasi dira urtea Andoni Ezkurraren neskak etxean Zumaiakoren aurka 2-0 irabaziz.\nBitartean Musakolako kiroldegian Mondratek hasiera emango dio urteari etxean Soloarte taldearen aurka. Hitzordua arratsaldeko 17:30ean izango da, eta aukera polita izango dute arrasatearrek garaipen berri bat eskuratzeko. Soloarte azkena da sailkapenean, soilik bi garaipenekin.\nSaskibaloiarekin jarraituz, Mondragon Unibertsitateak Santurtziren kantxa bisitatuko du. Arratsaldeko 18:45tik aurrera El Puerto kiroldegian jokatuko dute urteko euren lehen partidua Iñaki Ogaranen mutilek. Denboraldi konplikatua izaten ari da bizkaitarrentzat, baina hala ere arerio gogorra izaten jarraitzen du Santurtzik.\nErrugbiak itxiko du jardunaldia igande goizean, eta sailkapen faseko azken jardunaldia jokatuko da. Honen baitan Arrasate Errugbi Taldeko seniorrak Gasteizera joango dira, eta Gaztedi B taldeari egingo diote aurre. Arabarren eta gipuzkoarren arteko norgehiagoka Gamarrako errugbi zelaian jokatuko da, 11:30tik aurrera.


Lertxun (zuhaitza) - Wikipedia, entziklopedia askea.\nLertxun (Populus tremula) Salicaceae familiako zuhaitza da, hazkuntza oso azkarrekoa, eta 15-20 metroko altuera lortu ohi du. Zuhaitz hosto-erorkor hau Europa eta Asiako eskualde hotz eta epeletan hazten da.\nEspeziea Populus tremula\nArtikulu hau zuhaitzari buruzkoa da; beste esanahietarako, ikus «Lertxun».\nEuskal Herrian nahiko zuhaitz ohikoa da eta horren adierazle dira bere izen arruntak, eskualdetik eskualdera erabat desberdinak direnak, esate baterako, buzuntza, burtzuntxa, edo bursontza Erronkarin; Ikararbolea edo ikaratzea Zaraitzu ibarrean; Ikara Lapurdin; Orrikara Gernika, Lekeitio, Markina eta Bergaran; Zuntzuna Oiartzunen; Firi-firia Sakana eta Burundan... Izen horietako askok, baita zientifikoak ere, haizeak hostoak mugitzean sortzen duen efektu dardartsuari egiten dio erreferentzia.\n15-20 metroko altuera lortzen duen zuhaitza da eta enbor fina du (metro baterainoko diametroduna). Azal zurbila du, gris-berdexka ale gazteetan, diamante formako lentizela gris ilunekin hasieran, baina gris iluna eta zartatua alerik zaharrenetan. Adakera zabala du, argia eta biribildua.\nHosto helduak (brakiblastoetakoak) biribilduak dira, luzeak baino pixka bat zabalagoak, 3-7 x 3-8 cm-koak. Ertz horzduna dute eta peziolo lau eta oso luzea, 4-8 cm-koa. Peziolo lau hau da hain zuzen ere haize gozoa egon arren hostoetan efektu dardarkari hori sortzen duena, eta zuhaitzari izen zientifikoa ematen diona.\nHosto gazteak (makroblastoetakoak) oso desberdinak dira, bihotz forma edo triangeluarra dute eta handiagoak izaten dira, 20 cm-rainokoak. Hauen pezioloa, gainera, ez da horren laua.\nLertxuna espezie dioikoa da, hau da, lore eme eta arrak ale desberdinetan daude banaturik. Lore ar zein emeak amentu motako infloreszentzietan antolatzen dira, airearen bidezko polinizaziorako moldaturik daudenak. Amentuak, hostoak baino lehenago agertzen dira zintzilik eta lazinia motako ezkata glabro batzuez babesturik daude. Amentu arrak berde eta marroiak dira, 5-10 cm luzekoak eta nahiko lore estuekin (5 mm irekitzean). 6-30 estamine dituzte baina normalena 10-20 izatea da. Deigarriak dira estaminetako antera more txiki batzuk.\nAldiz, amentu emeak motzagoak dira (2-4 cm ugal-aroan) eta 10-20 lore izaten dituzte. Lore emeek disko nektarifero lobulatua dute, pedizelo laburrak, obario eseria eta konikoa, bi estigma horixka dituzte eta obulutegiaren tamainako lau lobulu estigmatiko. Lertxunak, uda hasieran loratzen dira.\nFruituak 3-4 kuskuko kapsulak dira, itxura obalatukoak, 7-9 cm-koak eta multzoetan agertzen dira adarretatik zintzilik amentu erako egituratan. Haziak txikori belarraren (Taraxacum officinale) antzeko itxura hartzen du: bixar leun itxurako bilduki zuri batek inguratzen du, ile luzez eraturik dagoena eta haizearen bidez distantzia handiak kolonizatu ditzake. Haziak kolore arrekoak dira. Hazi ekoizpen maximoa udan ematen da.\nLertxuna, jatorriz eskualde umel eta epeletakoa da, Europarra, ipar Afrikarra eta mendebaldeko Asiarra. Hegoaldean, eskualde garaietan agertzen da, esaterako Kantaurialdeko ekialdetik Pirinioetako ekialdera.\nEspezie landatarra da, negu luze eta hotzak eta uda epel eta luzeak behar izaten dituena. 1.800 metrorainoko altueratan bizi daiteke, [[ur gazi])etatik urrun eta lurzoru hezeetan, buztintsu zein silizeoak. Eremu irekietan hasten da, orokorrean lur txiroetan (asko erabili izan da metal astunen fitoerremediazioan), dominantea izatera iritsi daitekeelarik. Populus generoko beste zenbait espezie bezala, sustraietako kimuetatik aurrera dispertsatzen da, zuhaitz-gurasoetatik 40 metrorainoko distantzian, kolonia klonal zabalak sortuz.\nLertxuna udaberrian eta uda hasieran loratzen da, eta fruituak udazken hasieran heltzen dira.\nLertxunaren zura zuria eta arina da, homogeneoa, elastikoa eta gutxi markatutako zurgiharrekoa. Zurgizena kolore zurikoa da baina zurgiharra gris edo krema kolorekoa. Bere arintasuna dela eta elikagaiak garraiatzeko kutxak eratzeko erabili izan da.\nMedikuntza alternatiboan, irakitako hostoen zukua haluzinazioen aurka erabiltzen da.\nTremex fuscicornis liztorrak Populus generoko zuhaitzak parasitatzen ditu baina batez ere lertxunekiko afinitatea dute. Liztor hauek lertxunaren hostoetan arrautzak txertatzen dituzte, Cerrena unicolor onddo sinbiontearen esporekin batera. Onddo honen esporak liztor larbentzako elikagai modura balio dute baina muki fitotoxiko bat sortzen dute, hostoen zimeltzea eraginez.\nHorrez gain, lertxuna onddo espezie ugarirekin elkarrekintzan aurkitu da, esaterako, Trichothecium roseum, Cladosporium maculicola, Penicillium sp., Elsinoe veneta, Rhizopus stolonifer, Cytospora chrysosperma, Alternaria alternata, Aureobasidium pullulans, Pollaccia radiosa, Leucostoma persoonii, Arthrinium phaeospermum, Ulocladium sp., Trichoderma viride, Aspergillus sp., Melampsora populnea, Marssonina castagnei, Acremonium, Caudospora taleola, Fusarium lateritium, Diatrype stigma, Dothiora sphaeroides, Leucostoma niveum, Discosia strobilina, Camarosporium propinquum, Epicoccum nigrum, Hysterographium elongatum, Melanomma pulvis-pyrius, Nectria cinnabarina.\nLertxuna EuskalNaturan. CC-BY-SA lizentzia[Betiko hautsitako esteka]\nEspezieak: Populus tremula\nAzken aldaketa 12 martxoa 2021(e)an, 05:56(e)tan\nOrriaren azken aldaketa: 12 martxoa 2021, 05:56.


JAUSIEN TOP 3 | Erantzuidazu, mundu honetakoa naizen ala ez\nZelan? Espero dot ondo zaztela guztiak, bai osasunez eta bai animoz! Eutsi!!!! Berton, etxe barruan zelan ez doztan ezebez interesanterik pasa aste huntan, batallita zaharrak kontatuko dotzuet oraingoan. Jausiek grazia eiten dabizela badakit, eta pentseu dot neure jausialdi epikoen top 3-a kontatzea. [badakizue patosa bet naiela, eta lurra neure hirugarren etxea dela, eta mila jausien artean neuk uste dot 3 hauek dizela ridikulo edo lotsa gehien sentitu dotazenak]\n1- LIENCRES-EKO SURF TXAPELKETA\n14-15 urte izango nebazen. Liencres Cantabrian dauen herri bet da eta Kantauri itsasoko lurraldeen arteko surf txapelketa bet ein zen berton: Gallegoak, Asturiarrak, Cantabriakoak eta Euskal Herritarrak. Euskal Herritik kanpo, neure lehen txapelketa. Super emozionata neban. [Neurendako txapelketendako pasea lortzea ez zen gatxa, izan be, adin horretako neska gitxi ginen txapelketatan, beraz, 3 baginen, 3rak klasikikatzen ginan, ez pentsa PRO bet izan naienik, neurendako surfa bati izan da jolas bet, ez dot inoiz profesional izateko asmorik izan, eztabe txapelketak irabazteko asmorik. Bainan txapelketek olatu barriak probetako aukera emoten zabizen, neuri aitak ez zoten Barrikatik Zarautzera eruango hango olatua probetako, bainan txapelketa baneban bai eruan bihaz zoztala…Ostantzen, olatuak bakarrik hartu ahal izango nebazen Barrika, Sope, Las Arenas eta Bakio como mutxo….]\nOlatutan ibiltzen ez dizen lagunak bati esaten dozkue atentzioa emoten dotzabela zelan korrika juaten gazen hondarretik itsasora. Olatuak gastatuko balira modun, eta egixa da, normalean holan sartzen gazela. Alde batetik, negua badan, hotza dauelako korri eiten dozu, eta bestetik, olatuak gastatu ez, bainan itsasoaren egoera aldatu leike eta olatuak aldatu: haizearen norabidea aldatzea, edo marea puntua….eta bai, olatu gosez sartzen gaz!! [ansiosos, jejejejeje]\nPues imagina Liencreseko hondartza topera zeuan. Ehundaka surfero gazte, eder eta super guayak [orduan be ikusle mutil gehiau zeuazen neskak baino, eta bai, surfean guayismo eta postureo asko dau…lehen eta orain. ]. Oker ez banau ekaina hasiera zen eta eguraldi zoragarria zeuan. #AneFer nerabe totala, orduantxe mutiletan fijetan hasita, super lotsatia…\nEta han iragartzen dabez geure manga. Speakerrak bozeragailutik: Likra gorriagaz Euskal Herritik Ane Fernandez [beno orduan aitaren abizena neban] eta guztiak adi- adi eta neuri begire…eta hor doia #AneFer korrike hondarretik itsasora...eta holango batean, inbentoagaz [taula oinera lotzen dauen soka] trabatuten nai eta ZAASSSSSSS zerraldo jausten nai lurrera, ehundaka pertsonen aurrean, eta batik bat mutil guapo, surfer eta moloien aurrean.\nComo una bala altsatu banintzan be, jendearen barreak entzuten nebazen uretara iritsi bitarte. Zelako Lotsa!!!!. Eta uretan be, super apuroagaz, super txarto ein neban. Ez neban olatu on bet aukeratu, ez girorik, ez maniobrarik ez ezebez! [orduan izango ziren 7 bet urte surfetazen nebala, bainan osta-osta lortu neban taula gainean irautea]. Gainera olatu bakotzaren puntuaketa esaten doiaz bozgailurik…eta orduan eta okerrago. Beste hiruak, me merendaron! [hori izan zen neure azkan txapelketa. Ez neban inoiz be gehiau lehiatu]\n2- ALGORTARAKO JAIETARAKO BIDEAN.\nUda. Uztaila bukaera/abuztu hasieran izaten diz Algortako jaixak. 24-25 urte inguru izango nebazen. Sopen gelditu lagunekaz eta azken busa hartu genuen Algortara. Autobusa gaztez beteta. Neure zonaldeko eta adin inguruko gazte guztiak eta guztiak ezagunak.\n#AneFer, toda mona, soineko gorri, estu eta labur bategaz. Goitik behera, eta behetik gora super tunneata, moníiiiiisima. Udako ekaitz horietako bet bota zabien.\nNormala den moduan, Amaiagaz berbetan eta berriketan autobusean azkanak izan ginan sartzen. Busaren lurra bustite euan, eta atzekaldera gindoazela, txoferrak arranka, eta busaren erdi-erdian, irrist egin eta ZAPLAAAAAAAAA! atzeruntz jausi, buruan kriston kolpea hartu [hutsa sonatu zeban, egixa esan bihar badan].\nHan gelditu zen #AneFer lurrean etzanda, hankak goian eta zabal-zabal einda, [postura misionero tradizionala] busaren atzekalde osoari beren bragak erakutsiz.[eta nortzuk jesartzen diz bus beten atzekaldean? Pues malote guztiak! Gustetan zozkuen horiek guztiak. Horregattik gindoazen geu hara…]\nGauza bet da, gaupasaz bueltan horrelakoak pasatea [de hetxo pasa izan dozta mila bider, metroko atea zerratute erdian be gelditu nai!], bainan apurtxu bet txispi zauz…eta ulergiarriagoa izan leike...edo zauz txispi ta ez dotzu hurrenbesteko lotsa emoten….\nEta pasa neban segundu bitan, moniiiiiiiiisima egotetik, txostenako lurrean buelta y buelta emoten ibili banintzan modun. Soineko guztia, super zikina, neure hanka luze marabillosoak super zikinak…desastre!!! Eta azkan autobusa zen, ez zaukien atzera bueltarik. Ezin etxera juan aldatzera.\nGauza bet ikasi neban gau hurtan: amatxuk ondo esaten zabien modun, bati-bati braga garbixak eta politak eruan bihar diz, inoiz ez dakizu zer gerta ahal dotzun eta nok ikusiko ote dotzuzen bragak.\n3- NEBA ION-EN EZKONTZA\nBilboko Udaletxea. Eskailerak. #AneFer madrina [amatxu izan zen neba Aitorren madrina, eta neu izan nintzen Ionena berean]. Hemen moniiiiiiiiisima ez, hurrengoa! Soineko orlegi ilun luze bet erosi neban, firmakoa, buruan tokatu sofistikatu bategaz albo betean ipinita, superchic, glamourra dariola leku guztietatik…\nJakinda zer gertatu ahal zen, Udaletxeko sarrera kontu guztiagaz egin neban, lasai lasai eskailerak igotzen, eta dena primeran juan zen. 20 bet minutuko blablabla….sinatu eta urtetzeko unea iristi zen.\nEskailerak amaituta behean, neba Aitor aurreskua dantzatzeko zain deskansilloan. Gonbidatu batzuk iada behean eta besteak eskaileretako alboetan ipinita, enplan pasiillo. Argazkilaria eta kameralaria eskaileren erdian, eta goian lehen lerroan koñata eta Ion, eta atzetik, koñataren aita eta neu. Atzean gurasoak eta gertuko familixa.150 gobidatu pasa.\nLehen eskailera jeitsi orduko….. GERO ARTE #AneFer!!!!!! Superman modun jeitsi nebazen eskailera guztiak [neure firmako soineko luzearen kola zen neure kapa]. 100 KM/O-ko abiaduragaz. Neba Ionen albotik pasa nintzan, eta eskerrak ez neban aurretik emon, bainan hor nindoan geldiezin, eta argazkilaria bai, argazkilaria bolo beten modun kolpatu neban. Tokado y hundido.\nHalan ta be argazkilariak ez zeban neure jausia frenatu eta bola bet modun jarraitu neban eskaileretan behera neba Aitorren oinetan amaitu bitarte.[noski, kamaragilea grabetan jarraitu zeban eta gainera, momentu osoa grabatu zeban, kamaragaz jarraitu zozten, oso profesional. Neure lobak pilotan eskatzen dau bideoaren zati hori ipintzea: Aitatxooo, ipini izeko Ane superman-en a eiten!!!].\nZapata bet eta tokatua galdu nebazen bidean.\nKategoria Sailkatu gabea 2020-04-23 egilea Ane Fernandez.\n← ASTE SANTUKO EGUNAK 12 ARGAZKI ETA ABESTI BETEN GRAN HERMANO →\nErantzun bat “JAUSIEN TOP 3” bidalketan\nGaizka 12:55 2020-04-23\nGasteizko osteguna zan, kale guztiak elurtuta, jauzteko mila aukera gainditu ta gero, diskoteka famatu baten sartu, kubata eskatu ta zuzenean jun nintzan banku luze batera esertzera. Han, lasai ta seguru, horman kontra jarri nuen sorbalda… baina ez zen horma, diskoteka bitan banatzen zuen teloi beltz bat zen. Sorbaldaz jauzi nintzen txoko ilunera, eskuetan neukan kubata aurpegira botaz. Gainera jauztean, ostikada bat eman nion lagun bati hankartean.


txintxarri.eus: Idoia Garzes: “Denok ez gara Saizarbitoria”\nIdoia Garzes: “Denok ez gara Saizarbitoria”\nLiteraturaren barruan genero ezberdinak daude. Horietako bat dugu literatura erotikoa. Gutxi dira Euskal Herrian horrelako testuak argitaratzen dituzten aldizkari edo argitaletxeak, lehiaketa askorik ere ez dago. Dimako kalenturak ipuin erotikoen lehiaketa da horietako bat eta honetan lehiatu da Idoia Garzes herritarra birritan.\nNerea Eizagirre 2016/12/26 9:00\n'ArtiXtak’ lanak irabazi du aurten Dimako kalenturak ipuin erotikoen lehiaketa. Testua Idoia Garzes herritarrarena dugu. Baina hau ez da txapelketa horretan garaile den lehen aldia. Iaz ‘Gatzagia’ lanak eraman baitzuen lehen saria. Idoiarekin bildu gara lehiaketa eta testuei buruz gehiago jakiteko.\nNola jakin zenuen lehiaketari buruz?\nDuela hiru urte lehen edizioari buruz irakurri nuen internet edo aldizkari batean. Ordurako ideia bat nuen baina ez nuen garatzeko astirik izan. Bigarrenerako garatu eta aurkeztu nuen Gatzagia lana, irabazle izan nintzen. Aurten berriro aurkeztu dut beste lan bat, ArtiXtak eta berriro ere garaile izan naiz. Ez dut asko zabaldu. Lotsa ematen dit.\nHorrelako lehiaketa gutxi dago eta euskaraz are gutxiago. Erotikoa beti egon da gutxi. Txalapartak ateratzen zuen Literotura. Garai batean bazeuden hainbat herrietan lehiaketak eta horiekin bilduma bat osatu zuen. Sade edo Anaïs Nin ere itzuli dituzte.\nZertan oinarritu zinen ipuinan idazterakoan?\nOtu zitzaidan gai bat eta hori garatu behar nuela ikusi nuen. Lehenengoa nire ustez askozaz hobea da. Bi testuak ezberdinak dira. Lehenengoan ideia oso argi ikusi nuen eta etnografikoa da hitz tekniko askorekin. Ideia ona zela ikusi nuen eta berdin zitzaidan erotikoa zen edo ez, garatu behar nuen.\nBigarrenaren kasuan, banekien lehiaketa zegoela eta beste ideia bati erantzunez idatzi nuen. Bigarren edizioko saria jaso eta gau horretan okurritu zitzaidan. Eta apuntatu nuen eta hor geratu zen. Gerora garatzeko saiakera egin eta testua idatzi nuen.\n'Gatzagia' lanean Garoaren idealizazioa puskatzea eta testuaren ironia azpimarratu zuen epaimahaiak…\nBai, gino bat dago. Euskal literaturako irakurgai mitikoa da eta Joanes artzaina hor dago, “hura zen hura gizona”. Eta ideia hori garatuta joan nintzen pixkanaka ipuina idazten.\nArtzain bat da protagonistetako bat, bigarren pertsona bat dago bordan geratu behar dena eta kalekumea da, mendian daude… Ez nago Garoataz barre egiten, gure mundu idiliko edo bukoliko horretaz, artzain modernoak daude eta kontatu digutena ez da horrela. Esate baterako, oso normala da ardiekin egitea.\nTonu ironikoa edo umore beltza erabiltzen dut. Gainera, jendea bide batetik eraman eta gero bihurdura mental bat egitea gustatzen zait.\nBi epaimahai ezberdin izan ziren. Bigarrenak 'ArtiXtak' lanaren plastikotasuna nabarmendu zuen.\n'ArtiXtak' lanean modelo lanak egiten ditu protagonistak eta hasieran pintore batekin dago. Gero eskultore batekin eta harreman horietan zer gertatzen den kontatzen du. Hau lightagoa da, aurreikusteko modukoa. Jokoa dago agian eskultorearekin duen harremanean.\nHonetan bestean baino leuntasun gehiago dago.\nHorretaz gain, bi testuen hizkuntza aberastasuna aipatu zuten, ez?\nBai, horrela da. ‘Gatzagia’ lanean artzaintzarekin zerikusia duten hitzak erabili ditut. Ez dira zaharrak baina teknikoak dira. Beraz, ez da literatura erotikoa, ze hiztegia behar duzu beste eskuan. Baina bigarren lagun bat eskatu eta listo. Aberatsa da ez dudalako kaiku hitza erabiltzen edo zintzarria hitza erabili beharrean, zintzarri ezberdinena erabiltzen dudalako. Zizeilua, zizela, arpana… hauek oso etnografikoak dira. Horrelako hitzak Txintxarrin esate baterako ez nituzke erabiliko, ze oso pedanteak edo jasoak dira, baina ipuin edo kontaketa batean erabili daitezke testuinguruaren arabera. Eta ‘Gatzagia’ lanak horrelako atmosfera bat behar zuen, bigarrenak ez.\nLokuzioak erabiltzea ere gustatzen zait edo esaera zaharrak... baina berritu ahal dira. Hizkun-tzarekin jokatzea gustatzen zait eta orain eskultorearen ipuinean, eskultura egin edo gustatzen zaion pertsonak gino batzuk ikusi ditzake. Teknika batzuen izena erabiltzen dut, dakienak barre egingo du. Mezu batzuk daude atzetik, ez argiak direnak, baina esate baterako ardi beltz bat egon behar du beti, baina zertarako, kontatzeko. Dakienak ongi hartzen du hori. Niri gustatzen zait hori ematea, baita toka eta noka edo hikarekin jolastea ere…\nInformazioa biltzen ere asko disfrutatzen dut. Errauskailuan gertatu den hilketa baten, ez baina ipuina elektrizitatea ez zegoen garai batean girotzen baduzu, ba garai horri buruz irakurri behar duzu eta informazioa bildu. Garaiko hizkuntza erabili eta horretarako hiztegiak erabiltzen ditut. Telebistan lan egiten dut eta bertan hiztegi ezberdinak erabili behar ditut. Pila gustatzen zait. Eta koadernoetan noa idazten. Koaderno pila ditut deigarriak egiten zaizkidan hitzak edo ideiak edo gertaerak apuntatzen ditut.\nBeraz, bi testuak ezberdinak dira…\nBai, ezberdinak dira. Baina ez dut uste bata pornografikoagoa denik eta bestea erotikoagoa. Askotan pelikuletan enfokatua egotea pornografikoa da eta difuminatua dagoenean erotikoa. Pornoa da ‘aquí te pillo, aquí te mato’ eta bestean beroketa bat dago.\nNiri intsinuazio gustatzen zait gehien. Erotikoan ere sexua dago. Ez da bata birjinagoa edo garbiagoa dela. Erotikoak beroketa du, gozoagoa da eta beste tempo edo erritmo bat dago. Literatura erotikoa beti esan da esku bakarrarekin irakurtzekoa dela, bestearekin bestelako gauzak egiteko.\nBaina uste dut ‘Gatzagia’ gehiago zela haragia eta ironia ere hortik zihoan. Hau ez da guztia arrosa eta titi bat ukitu zidan, beste gauza bat da. Okela edo haragi gehiago dago. Onomatopeia gehiago daude, zingi zanga eta horrelakoak. Eta ‘ArtiXtak’ eleganteagoa da.\nNi lehenengoarekin geratuko nintzateke.\nLanaren irakurketa egin behar izan zenuen saribanaketan…\nBai eta askok biak entzun zituzten. Urduri zaude eta amaitzean, bigarrenaren kasuan, jendeak “eskultore hori ezagutu nahiko genuke” esatea oso polita da. Jende oso majoa dago. Haiek ongi pasa badute, ni pozik.\nIzan ere, idatziak badaude, gustatzen zait jendeak irakurtzea. Lagunei uzten diet eta gustatu bazaie, ni pozik. Sariak irabazten baditut fenomeno.\nSaribanaketan ere tipo batek esan zidan, “oso ondo idazten duzu, maila handia duzu”. Idaztean gustua dudala uste dut, buruan dudana iruditan jartzen badakit, testuei erritmoa jartzen dakidala uste dut eta txukun idazten dut. Ideia borobildu eta klak bat dagoenean hobeto. Horrek ere irakurtzeak eman dit. Askotan da “nik ez dakit dantzatzen”. Barkatu… denok dakigu dantzatzen ondo edo gaizki, erritmo bat dago eta horri jarraitu behar zaio. Idaztearekin ere berdin gertatzen da.\nZaila al da ipuin erotiko baterako ideia izatea?\nIdaztea gustatzen zait eta milaka ideia izaten ditut. Asko beldurrezko kontaketak egiteko dira, gutxi batzuk erotikoak. Imajinazio handia dut.\nEta ez zait zaila egin testuak idaztea. Dena bezala da, ideia ikusten badut, hau da edo bestea da. Ideia izatean badakit hau nobela beltza izan daiteke, hau kazetaritza lana, hau da pajeoa eta hau da garatu daitekeen ideia. Mataza hor dago eta pixkanaka haritik tira behar da. Gero muntaia buruan egina dudanean listo. Garatu dut, borobildu dut, egin diot finala. Buruketa egina dut. Eta gehien kostatzen zaidana idaztea da.\nIzan ere, ideia izatea gauza bat da, baina denak ez gara Saizarbitoria. Eta ideia hori garatzen jakin behar da eta jendeari gustatzea.\nKasu honetan, “titi bat ukitu zidan”, ez da nire gustukoa. Zerbait gehiago behar dut. Ideia atondu behar dut, beste era batera azaldu. Edo berotuko zara, baina ez zaitut ukitzen. Jendeak imajinazioa erabiltzea gustuko dut. Irakurleak eskutik eramatea ez da nire asmoa, bakoitzak bere pelikula egitea nahi dut. Organo sexuala azkenean buruan dago.\nAipatu duzunez, idaztea da gehien kostatzen zaizuna?\nAskotan ere data bat behar dut. Niretzat lehiaketak gauza ona dira, data baterako aurkeztu behar duzulako. Artikuluak ere idazten ditut noizbehinka mendiari buruz eta horiek ere, egun zehatz baterako egon behar dute. Data izateak, nire buruari akuilua jartzea da eta horrek idaztera behartzen nau.\nHurrengo urtean ere aurkeztuko al zara?\nBadaukat ideia hurrengo urterako ere. Baina lehiaketako kideei epai mahaian jende faltan badaude, ni kontuan izateko eskatu nien.\nLibururik idaztea pentsatu al duzu?\nJendek galdetzen dit. Baina ni oso ziur egon behar naiz eta oso ona izan behar du hori gertatzeko. Nik langa oso goian jartzen diot jendeari, baita nire buruari ere. Gainera, liburu bat idazteko denbora behar da, beraz loteria egokitu arte…


#GivingTuesday, elkartasunerako data orokorra | Consumer\nAbenduaren 3an, elkartasun-ekimen hori egingo da mundu osoko 70 herrialdetan baino gehiagotan, hainbat gizarte-kausarekin lankidetza sustatzeko.\narabera: Ostirala, 2019ko azaroaren 29a\nMilioika pertsonak gaur espero diren eskaintzak aprobetxatzen dituzte dendetan txollo ukaezina bilatzeko. Black Friday (edo Ostiral Beltza), Gabonetako erosketa-denboraldiaren hasiera markatzen duen tradizio iparramerikarra, Esker Emate Egunaren biharamunean ospatzen da, eta egun gutxi batzuk geroago amaitzen da Cyber Mondayren beherapenekin (abenduaren 2an). Litekeena da hemen Thanksgiving ospetsua ez egitea, baina dagoeneko gutxi dira negozio-data seguruagoak jarri nahi ez dituzten saltokiak. Egutegi kontsumista horren aurrean, #GivingTuesday (edo astearte eskuzabala) zabaldu da. Elkartasun-mugimendu global horren helburua da hainbat arrazoi sozialetarako dirua biltzea. Aurten abenduaren 3an eginen da.\nGaldera hau da: “prezio iskanbilatsuan” mugikor edo eramangarri berri hori erosteko dirua badugu, data hori aprobetxa daiteke zerbait emateko (dirua, elikagaiak, boluntarioen denbora, etab.) proiektu solidarioren bat? Estatu Batuetan sortu zen, 2012an, eta NBEren laguntza jaso du #Giving Tuesday-k. Mundu osoan banatuta dauden 70 herrialdetan baino gehiagotan dago. Bost urte betetzen dituen Espainian, 2018an bakarrik 697.265 euro bildu ziren 303 proiektutarako.\n“Besteengan pentsatzen duguna bultzatzeko eguna da, eta, kontsumoaz haratago, gure arreta behar duten arrazoi asko daude”, esan du Juan Mezok, Balioak eta Marketina saileko bazkide zuzendariak, gure herrialdean ekimena koordinatzen duten bi enpresetako batek. “Herritarrak ahalduntzea da kontua, eta ohartzea egiten dugun ekintza txiki bakoitzak beste bizitza askotan eragin dezakeela aldea”, erantsi du.\nZenbait gaixotasunen aurka edo pobreziaren, gizarteratzearen edo haurtzaroaren aurka borrokatzea da, besteak beste, Givintuesday.es webgunearen bidez lankidetzan aritzeko arrazoi bakarra. Izan ere, webguneak dohaintzak onartzen ditu dagoeneko, eta hilaren 3tik aurrera egongo da aktibo, abenduan.\nMarea solidarioa GKEek, elkarteek eta herritar partikularrek bultzatutako 200 proiektu baino gehiagok osatzen dute Espainian, baina betiere legez ezarritako erakundeen bidez. Espainiako Gurutze Gorria, Oxfam Intermón, ONCE Fundazioa, Mugarik Gabeko Medikuak, La Caixaren Gizarte Ekintza eta Minbiziaren Aurkako Espainiako Elkartea dira ekimena sustatzen eta laguntzen duten irabazi-asmorik gabeko elkarteetako batzuk. Bestalde, eBay plataformak 2020rako agenda solidarioa jarri du salgai, Álex de Marcoren irudiekin. Erosketa horrek pobrezia edo gizarte-bazterkeria jasateko arriskuan dauden adingabeentzako jantoki-bekak finantzatzeko balioko du.\nDohaintzen kanpainarekin batera, aurten ere #YoDonoZergatik testigantza-lehiaketa jarri da martxan, jendeak abenduaren 15era arte azal dezan zer mugitzen eta inspiratzen dituen proiektu solidarioetan laguntzeko. Orduan, hiru lekukotasun aukeratuko dira, eta, Bill & Melinda Gates fundazioari esker, 1.000 euroko saria jasoko dute bakoitzak, pertsona horiek laguntzen duten kausarako.\nEz bakarrik nazioarteko proiektuak\nElkartasun-mugimendu horren beste ezaugarrietako bat da proiektu asko herritarren arteko elkartasuna sustatzen duten eskualdeko elkarte eta erakundeei dagozkiela. Hala, proiektu gehien dituzten probintziak Bartzelona (77) eta Madril (58) dira, ondoren Nafarroa (11), Zaragoza (8) eta Valentzia (6). Honako hauek nabarmentzen dira: haurtzaroa eta gaztaroa, 66 ekimen, ezgaitasunak dituzten pertsonen integrazioa (58 pertsona), emakumearen hezkuntza- eta lan-integrazioa, eta haien eskubideen aldeko borroka (26).\nBaina espainiarrek nahikoa ematen al dugu? Izan ere, nola begiratzen den, hiru espainiarretik batek urtean 180 euro erabiltzen ditu, batez beste, hainbat arrazoi eta fundaziotarako, baina, nazioartean, Espainiak 54. postua du munduko nazio solidarioenen artean (144), ‘CAF World Giving Index 2018’ azterlanaren ondorioen arabera.\nProiektuaren izaera edo helburua edozein dela ere, Mezok dio emate bakoitzaren trazabilitatea bermatuta dagoela. Azpiegitura nahikoa garatua duten erakunde batzuek (Gurutze Gorriak edo Mugarik Gabeko Medikuek, adibidez) eurek biltzen dute dirua; besteentzat, berriz, “dohaintzak crowdfunding-plataforma baten bidez bideratzen dira, Migranodearenaren bidez, eta plataforma hori arduratuko da dohaintza horiek egin eta dagokion ziurtagiri fiskala eman ondoren. Gainera, #GivingTuesday egunean plataforma honek ez du komisiorik kobratuko zerbitzuengatik”.\nZein GKEk eman dezaket dirua?\nCrowdfunding solidarioa, denon artean laguntzea diru gutxirekin


Iberdrola Museoa Programa - Eduardo Chillida: Topalekua IV (1973-1974)\n17|06|13 Iberdrola Museoa Programa - Eduardo Chillida: Topalekua IV (1973-1974)\nBilboko Arte Ederren Museoak eta Iberdrola Fundazioak Eduardo Chillida artistaren (Donostia, 1924-2002) Topalekua IV (1973-1974) eskultura monumentala aurkeztuko dute, zaharberritu ondoren\nIberdrola-Museoa Programak hainbat kontserbazio eta zaharberritze lan egiten ditu museoaren ondare artistikoa osatzen duten margolanetan, gordetzeko zein erakusteko baldintza onenetan egon daitezen. Aurten, Eduardo Chillida euskal artistaren Topalekua IV (1973-1974)eskultura handia dago hautatutako lanen artean, eta lan hori da, hain zuzen ere, bisitariei harrera egiten diena. 2000. urteaz geroztik, bestalde, euskal eskultorearen izena du museoko plazak, bai eta atariak ere. Kalean dagoen eskultura bat denez, aldizka egin ohi zaizkion ohiko mantentze lanez gainera, tratamendu zehatzago baten beharra zuen. Azken lau asteotan egin zaio kontserbazio eta zaharberritze tratamendu hori eskulturari.\nEduardo Chillidaren topalekuak\nChillidaren eskultura-corpus luze eta zabal horren barruan, nabarmentzekoa da berariaz gune publikoetan erakusteko helburuarekin sortutako lan monumentalen multzo bat, hain zuzen ere, "Topalekuak" izenburukoen multzoa. Hitz adierazgarri hauetan laburbiltzen da eskultorea lan horiek egitera bultzatu zuen espiritua: "topalekuak, elkarrizketarako eta elkarbizitzarako guneak".\nHamar urtez egindako zazpi eskulturek osatzen dute eskultura-sail hori; zaharrena 1964. urtekoa da, eta 1974. urtekoa da, berriz, berriena. Egurrez eta Corten altzairuz egin zituen, hurrenez hurren; gainerakoetarako, aldiz, gure museokoa barne, hormigoia erabili zen. Pieza guztiek, saileko lehenak izan ezik, eskala monumentala dute: 5 metro luze ingurukoak dira eta hainbat tonako pisua dute.\nMuseoko lanaren kasuan, 16 tonatik gorako pisua du hormigoizko lanak, eta 215 x 475 x 408 cm-ko neurriak ditu. 1973. eta 1974. urteen bitartean egin zen, eta Chillidak berak eman zion museoari 1982. urtean. Artistaren beraren gainbegiradarekin kokatu zen eskultura eraikin modernoaren beheko solairu zaharrean, hau da, gaur egungo sarrerako ataria den gunean. Dena dela, 2000. urteko ekainean, eta artistaren ikuskaritzarekin, gaur egungo kokalekura eraman zen.\nLan-sail horretan, hiri testuinguru garaikideetarako eskultura arkitektonikoen eredu berriak asmatu zituen Chillidak. Hormigoizko lehen proiektua Topalekua II (Madril, 1971) izan zen, lehenengo lan eseki handia, eta José Antonio Fernández Ordóñez ingeniariaren lankidetzarekin osatu zuen. Horietako asko erakunde publikoek eskatutakoak izan ziren, eta eskala handian osatu zituen, kanpoko guneetan jartzeko: Topalekua I (1954), New Yorken; Topalekua II (1971) eta Topalekua III (1972), Madrilen; Topalekua V (1973), Toledon; Topalekua VI (1974), Madrilgo Juan March Fundazioan, eta Topalekua VII (1974), Palma de Mallorcan. Hainbat prestakuntza-lan ere gorde dira, brontzez, altzairuz, burdinaz eta igeltsuz egindakoak.\nChillidak eskultura horietan egindako funtsezko ikerketetako bat formek espazioan duten egituraketa da; eta, zehazki, forma inguratzen duen kanpoko espazioaren eta barruko espazioaren arteko harremanaren inguruan ikertu zuen. "Bada arazo komun bat –idatzi zuen artistak berak– nire lan gehienetan: "barne espazioaren" arazoa, kanpoko bolumen positiboen ondorioa eta jatorria. Barneko espazio horiek definitzeko, beharrezkoa da horiek biltzea, kanpoan dagoen ikuslearentzat ia eskuraezin bihurtzeraino… Nire helburua da tridimentsional barnehutsa tridimentsional betearen bitartez definitzea, eta horien artean elkarrizketa moduko bat ezartzea".\nBeste ezaugarri bat hormigoiaren erabilera da. Chillidak materialaren laztasuna eta balio monokromatikoak goresten ditu, itxuraz elkarren kontrakoak diren ezaugarrien batura bilatzeko, hala nola, materialaren laztasuna inguruko lerroen fintasunarekin, eta formaren irmotasuna hustasunaren handitasunarekin.\nAzkenik, aipatu beharra dago bere lan gehienetan hain presente dagoen lebitazio kontzeptua, bai eskulturetan bai grafikoetan. Topalekua IV, altzairuzko hariekin esekia, lurretik hainbat zentimetrora dago, eta goragune txiki horri esker, efektu berezia sortzen du: hamasei tonako pisua baliogabetu, eta kurbaren harmonia eta formen hutsaren eta betetasunaren arteko txandaketa nabarmentzen du.\nChillidaren hormigoizko piezen kontserbazio egoera eta haren esku-hartzea aztertzeko, kontuan hartu behar da lan horietan erabilitako teknika. Hormigoi armatuaren erabileratik abiatuta eta egurrezko kofratu edo egitura batez –zementuaren eta idorren edukiontzi zeregina betetzen duena– mugatutako armadura metaliko baten bitartez ematen zaio forma bolumen eskultorikoari.\nLan hauen kontserbazio arazo nagusietako bat, museoko lanarekin gertatzen den bezala, barneko metalezko armadura da, izan ere, pitzadura txikiak eta hausturak eragin ditzake zementuan, eta, ondorioz, galera formalak gertatzen dira.\nLanaren kontserbazioari dagokion beste arrisku-faktoreetako bat kanpoan egotea da, eta, kokaleku hori dela-eta, eragile klimatikoek zuzenean eragiten dute lanaren materialen gainean, eta, era horretara, oxidazio prozesuak bizkortzen dituzte eta kolonizazio biologikoa sustatzen dute.\nFaktore horiek guztiak aztertu eta Topalekua IV lanean esku hartu aurreko azterketa teknikoak egin ondoren –egitura egiaztatzea, zementuaren alkalinotasunaren azterketa, oxidazioen eta izurri biologikoen egiaztapena–, lanaren azaleko geruzaren tratamendua egin zen, produktu "biozida" baten aplikazioaren bitartez.\nProzesu horrekin batera, harrizko materialen kontsolidazio berezi bat egin zen, bai eta osagai metalikoen oxidazioak konpontzeko tratamendua ere. Azkenik, esku-hartze txikiak egin ziren, hainbat osagai leheneratzeko, bai bolumen-galera izan zutenetan bai galera kromatikoa izan zutenetan, eta hori guztia, kontserbazio egoeraren eskakizunen arabera eta gutxieneko esku-hartze irizpideari jarraituz.\nKontserbazio programa prebentibo horri esker, lanaren bilakaera kontrolatu ahal izango da etorkizunean, eta jarduera protokolo ezin hobea definitu.\nPetronor Patrono gisa sartu da Bilboko Arte Ederren Museoa Fundaziora, eta lankidetza-akordioa sinatu du Alicia Koplowitz Bilduma erakusketa babesteko Museoko bildumara dohainik sartzeko ordutegi berria


'Gure zirkua', Debagoienean - Debagoiena - Goiena.eus\n'Gure zirkua', Debagoienean\nAitziber Aranburuzabala Juldain 2018-09-14 10:27\nGure Zirkua-ko lantaldea, Iker Galaratza buru dela –eskuinean– Eskoriatzan eguaztenean. Argazkia: Xabi Urzelai.\nEskoriatzako saioak gaur, egubakoitza, hasi eta domeka bitartean izango dira eta Elgetakoak, irailaren 28tik 30era. Sarrera ia guztiak agortuta dauden arren, leihatilan gutxi batzuk izango dira –gaur, egubakoitza–, eta Ticketea.com-en daude Elgetako emanaldi berrirakoak.\nSarrerak agortuta ez da sarritan euskal ikuskizunetan irakurtzen den oharra, baina, aurrez izan diren herrietan moduan, Debagoienean ere aurre-salmentako txartel guztiak agortu dituzte Iker Galartzak eta haren lantaldeak eskaintzen duten Gure zirkua ikuskizunean.\nHiru geltoki geratzen zaizkie\nIaz urrian probatxo bat egin zuten Tolosako zezen-plazan, eta, emaitzarekin gustura, aurtengo ekainean abiarazi zuten zirkua gurpilen gainean. Amezketan, Galartzaren herrian, egin zituzten lehenengo saioak; geroago, Aian, Urretxun, Zumaian... ere izan dira. Domekan Eskoriatzako karpa desmuntatu eta Nafarroara, Urdiainera, joango dira astebetez; handik Elgetara, eta azkeneko emanaldiak Donostian egingo dituzte segidan. "Txikitako ametsa nuen zirkua, eta arriskatu eta errealitatea da orain. Asko ari naiz gozatzen emanaldietan eta baita muntaketa eta bestelako lanetan ere. Ederra da ezer ez dagoen tokian zerbait eraikitzea, eta politak dira oso herritarrekin bizitzen ditugunak. Tokian tokiko ezustekoak izan ditugu, baina poliki poliki joan gara horiei irtenbidea ematen eta horietatik ikasten", dio Iker Galartzak.\nHamar laguneko lantaldea\nJoseba Usabiaga (Don Martinez aurkezlea Gure zirkuan) aspaldiko lagunari proposatu zion Galartzak "abentura berria" abiaraztea, eta poliki-poliki kide gehiago "arrimatzen" joan zitzaiela gaineratu du gaurko Puntua aldizkarian egin dioten elkarrizketa zabalean: "Katalunian zirkua egiten zortzi urtez ibili izan den Koldo Arakistain etorri zitzaigun hasteko, eta haren eskutik, geroago, beste hainbat lagun: Asier Kidam magoa; Irati Gonzalez, Arakistainek moduan, telak eta akrobaziak airean eta lurrean egiten dituena; Ekain Ibarguren malabarista, Garazi Pascual alanbrean ibiltzen dena, Iraitz Lizarraga trapezista... Horiez gainera, familiakoak ere edozertan laguntzeko gertu izaten ditugu beti".\nOsagai tradizionalak dituen zirkua dela gaineratu du: "Betikoa da, baina gurea, tokatzen den moduan, euskal kutsuduna".\nKultura Elgeta Eskoriatza


OTAren alde — Eibar.ORG | Eibarko peoria\nHemen zaude: Hasiera / Blogak / Josu Leokanne / OTAren alde\nJosu Mendicute 2008/01/17 02:26\nInpopularra izango nire iritzia, baina ni OTAren alde nago. Iruditzen zait peajea ideia progresista moduan azaltzerik badagoela. Bilbo hartuko dut eredu.\nEgia da izan, diru gehiago dutenek izango dutela aparkatzeko erraztasun gehiago. Eta egia da horrenbestez, diru gutxiago dutenek zailago izango dutela aparkatzea, bale. Baina egia ere bada estu eta larri aparkatu beharra duzunean errazago lortzen duzula txokoren bat. Durangora noan bakoitzean, amama bisitatzera, etxe parean aurkitzen dut aparkalekuren bat. Euro bat ordaindu eta kito. Durangoko aparkalekuak Eibarkoaren parekoak balira, gutxiagotan joango nintzateke bertara.\nBilbora autoz noanean, berriz, eta hainbat ordutarako baldin banoa, San Inazio auzoan aparkatzen dut. Bertan beti aurkitzen dut tokia, OTA barik. Erdigunean OTA ez balitz egongo, sekula santan ez nintzateke San Inazio auzora joango. Baina OTArik ez daukanez, orain auzoa gutxi-gora-behera ezagutzen dut. Bertan aparkatzen dudanean dendaren bat bisitatu eta pintxorik hartu izan dut, etxeratu aurretik. Alegia, Bilboko OTAk kanpoaldera jotzera bultzatzen gaitu, eta auzoetan ere mugimendua sortzen dugu.\nErdialdean, bertakoek badute aparkatzeko eskubidea, eta hortaz kanpotarrok ez diegu tokia kentzen, behin ordaindu behar badugu, parkingera goaz, bertan segurtasun handiagoa dagoelakoan.\nDonostiara estreinakoz gidatu nuenean, irrati bateko zuzendariak deituta, harek esan zidan Urumearen bestaldean aparkatzeko, bertan OTA merkeagoa dela-eta. Ordutik, hori egin izan dut behin baino gehiagotan. Bertaraino pasioan, tabernaren batean zeozer hartzera geratu izan naiz. Bertara ez nintzen hurbilduko aparkalekuagatik ez balitz.\nEta OTArik ez balego? OTArik ez balego, denok nahiko genuke aparkatu nahi dugun dendaren parean, bi ordu emango genituzke hiru kale zeharkatzeko eta ernegatuta iritsiko ginake etxera. Denbora galtzea OTAren prezioa baino garestiagoa, eta kutsadura handiagoa.\nOTAren aurka egoteko argumentu tipikoa: "gure zorrotik dirua ateratzeko egiten dute". Tira, estatu sozial bat nahi duenak hori asumitu behar du. Baina argumentua uxatze aldera, proposamena: OTAren irabaziak izan daitezela auzoak eta erdiguneak hobeto lotzeko: eskilara mekanikoak, garraio publikoa...\nGarraio publiko duinaren alde, eta honen erabilpena bultzatzea balio dezake neurri honek. Aparte doa dendari eta tabernarientzat ere ona dela. Horretara, harrigarria egiten zait Ezker Batua-Aralar bezalako talde bat izatea horrelako ekimenen aurka dagoena.\nEibarko kasuan, uste dut OTAk ez duela ezer konponduko aparkaleku sarea igo bitartean. Pasa den maiatzerako dauzkagunak baino 2000 aparkaleku gehiago izan behar genituen Eibarren. Behin horiek eginda, eta nonbaiten aparkaleku disuasorioak eginda, orduan bai izango du zentzua OTA sistema batek. Baina egin ezin dena da, esatea aparkaleku faltan OTA soluzioa izango denik.\netiketak: OTA, aparkalekuak, eibar, ota\nBaina ez esan nun aparkatzen duzun hurrengoan ez duzu-eta lekurik izango. Hiri handietan ez aparkatzeak horrelako gauzak dakartza, ni ez nau gehiegi kabreatzen OTAko makinak, batez ere Donostian kreditu txartelarekin ordaintzen ikasi nuenetik, orain ez ditut kanbioak eraman behar :)\nEdozein modutan, Bilbora autobusean joaten saiatzen naiz, zerbitzu txukuna dago Eibartik, eta itzultzeko azken autobusa 22:00ak aldean izaten da. Baina zerbaitegatik kotxean joan behar badut ez naiz Bilbora sartzen, Etxebarrin uzten dut kotxea, metroaren geltoki ondoan. Ez naiz bakarra, eta hango parkinga txikia da, ia beti beteta egoten da, baina lekutxoren bat beti aurkitu izan dut. Handik Bilboko erdigunera metroan, eta metroa erabili baduzu parkinga 50 zentimo kobratzen dizute.\nImaginatzen duzu horrelako zerbait Eibarren? Parkingak Azitainen eta Unibertsitate Laboralean, eta batetik bestera EuskoTrenen tranbia. Hori bai, orain baino ganora eta maiztasun handiagoarekin izan beharko du.\nZurekin bat nator. Hori bai, neretzako, Eibarren daukagun arazoetako bat da herrixan bertan jendiak kotxia hartzeko sekulako ohituria daukala. Julian Etxeberria kalian zenbat jende juaten da supermerkatura eta Laboralera kotxe eta guzti? Barne mugimendu hoien kontra egin behar luke OTA-k.\nBeste sistema on bat Ermuan egiten dana da: ez dakit zenbat denboran duan da aparkatzia parking-etan. Dendarixen elkartiak ez dau halako zeoze Eibarren jarri?\nHorretaz gain, enpresetara doiazen autobus sistemaren bat edo jarri leike martxan. Udal busa baino handixauak eta enpresetara doiazenak bakarrik. Enpresa batzuk eskaintzen dabe hau. Ez dakit udaletxian laguntzarik jasotzen ete daben.\nAuto gutxiago badabiz herrixan kontaminaziño gutxiago eta zarata gutxiago.


Otxarkoagako jaien azken txanpa - Uriola.eus\nuriola.eus 2014-06-13 08:45 Jaiak Otxarkoaga - Txurdinaga\nPozik daude Otxarkoagako jai batzordeko kideak auzoko jaiek izan duten erantzunarekin. Lehen egunean, esaterako, 800 lagun inguru erakarri zituen indaba lehiaketak. Izan ere, azken urteetan Otxarkoagako biztanleen parte-hartzeak nabarmen egin du gora auzoko jaietan. Gaur, Euskararen Eguna ospatuko dute.\nHasieran parte-hartzea "eskasa" zela aipatu digute Angel Rincon eta Silvia Gilek. Biak ala biak jai batzordeko kideak dira eta gogoan dute auzotarren jaiekiko "gogo falta". Bizpahiru urtetan gauzak nabarmen aldatu dira Otxarkoagan, eta auzotarrek jaiak "geroz eta hobeto hartzen dituzte" auzotarrek: "Auzotar gehienen parte-hartzea lortu dugu".\nJaien antolaketa eta prestaketak zailtasun ugari ditu. Denen artean oztopo handiena "dirua" da, Silviaren esanetan. 19.651,32 eurokoa da aurtengo aurrekontua. Otxarkoagako jai batzordeak egitarau-liburuxkan xehe-xehe ematen du bere gastuen berri. Diru "asko behar da", eta Udalak eman duenarekin "ez dugu eszenatokia ordaintzeko ere", dio Silviak. Horregatik oso garrantzitsua da auzoko norbanako eta elkarteen laguntza. "Gauzak aurrera ateratzeko denon lana behar dugu".\n9:00-22:00 Argazki erakusketa auzoko udaltegian.\n18:30 “Eskalada bilbotarra” lehiaketa Ugarte plazan.\n19:00 “Bastardos del Rey” taldearen zuzeneko emanaldia Lozoño merkatal zentroan (Calbarro tabernan)\n19:00 Zinebi jaialdiko laburmetraien emanaldia auzoko udaltegian.\n20:00 Auzoa girotzeko jaleo-triki-poteoa ileordeekin.\n20:30 Parilada “Bar Cometa”-n.\n21:00 Berbena Flower eta Basoa tabernen pareko plazan.\n22:00 Kontzertuen gaua: Itziarren semeak, Sin Rumba fija eta Zazkel (Ugarte plazan).\n10:00-13:45 Argazki erakusketa auzoko udaltegian.\n10:00-13:00 “Santos Justos y Pastor” elkarte belenzalearen 10.urteurrena ospatzeko ate irekien jardunaldia eta erakusketa (Lozoño 26-28).\n10:00-14:00 Truke azoka Ugarte plazan (mahai bat eskuratzeko aldez aurretik izena eman behar da).\n11:00 Haur jolasak Ugarte plazan.\n12:00 Pintxo lehiaketan izena emateko aukera (Ugarte plazan).\n12:00 Auzoko tabernen arteko pintxo lehiaketa.\n12:30 “Los pedrito” pailazoen emanaldia Ugarte plazan.\n14:00 Epaileek pintxoak jaso eta epaituko dituzte. Sari-banaketa.\n14:30 Herri bazkaria (aulkiak eta mahaiak Jai Batzordearen eskutik).\n16:30-20:00 Argazki erakusketa auzoko udaltegian.\n17:00 Dardo txapelketa Ugarte plazan.\n17:00 Areto-futboleko finala Fco. De Goya ikastetxean.\n17:30 “Txitxarrillo” Gramola orkestrarekin.\n20:00 Areto-futboleko txapelketaren sari-banaketa Ugarte plazan.\n20:00 Sebilanak: erakustaldia Video Bar tabernan.\n20:00 Abesbatza-kontzertua elizan:\nOtxarkoagako koru elkartea.\nPortugaleteko Pleamar abesbatza.\n20:30 Sahieski jan herrikoia Ugarte plazan ( Beharlekuk babestuta)\n22:00 Berbena River orkestrarekin.\n10:00 Sukalki lehiaketan parte hartzeko okelaren banaketa Otxarkoagako merkatuan (Merkatuko Aurtenetxe haragitegian aldez aurretik izena ematea ezinbestekoa da).\n12:00 “Tubo” txapelketa “Bar la Terraza”-n (izen ematea: 2€)\n12:30 Inaxio Perurena harrijasotzailearen erakustaldia Ugarte plazan.\n14:30 Sukaldatutako plateren entrega eta sari-banaketa Ugarte plazan.\n15:00 Herri bazkaria (aulkiak eta mahaiak Jai Batzordearen eskutik).\n17:30 Kontzertua: musika kubatarra “Havana 537”-ren eskutik.\n20:00 Txupinazoarekin batera jaiak agurtuko ditugu.\n[2014-05-21] Kontzertu programazio oparoa Otxarkoagako 2014ko jaietan


Genero-berdintasuna – Itelazpi\nDuela 10 urte baino gehiago hartu genuen emakumeen eta gizonen arteko berdintasunaren aldeko politika aktiboak garatzeko konpromisoa\nZuzendaritzaren konpromisoa jarraian datorren berdintasun-politikan gauzatzen da. Bertan jasotzen dira hartu ditugun konpromisoak eta genero-berdintasunaren arloan egiten ditugun jarduketen printzipio gidariak.\nPlana erakunde publiko honen gobernu arduratsurako estrategiaren eta kudeaketa-planaren esparruan kokatzen da. Zentzu horretan, berdintasunaren arloan dugun konpromiso hori erakundearen kudeaketan ikusaraziko duten ekintza zehatzak integratuko ditugula hitz eman dugu.\nEmakunderen genero-berdintasunerako lankidetza-erakundearen aitorpena jaso dugu\nBaiSarea erakundeen sarea sortzeko prozesuan parte hartu genuen, eta, horretaz gain, talde eragileko kide izan gara merkaturatze- eta egonkortze-faseetan.\nBerdintasun Batzordea da Berdintasun Plana koordintzatzeaz arduratzen den organo betearazlea. Zuzendaritzak ere planean parte hartzen du, bere konpromiso irmoaren erakusgarri.\nJazarpenaren aurkako protokoloa\nEzagutu ezazu Itelazpik prestatu duen protokoloa. Protokolo horren helburuak dira sexu-jazarpena eta sexuan oinarritutako jazarpena prebenitzea eta indarkeria mota hori pairatu duten kasuei jarraipena.\nEnpresa eskaintzaileek berdintasunaren arloan egiten duten esfortzua baloratu egiten dugu orain gure kontratuetan.\nGida bat sortu dugu genero-ikuspegia aintzat hartuta hizkera modu egokian erabiltzeko.\nEzagutu genero-berdintasunaren arloan dugun sentsibilizazio-programa.


Kanaldudek ‘Tantaka’ webseriaren bigarren denboraldiari ekingo dio | Kultura | KAZETA\n"Tantaka" webseriearen protagonistak.\nKanaldude telebista ere ari da bere programazioa “normaltasunera” ekartzen eta horren lekuko da ‘Tantaka’ webseriearen itzulera. Otsailean lehen lau atalak eman ondotik, ekainaren 9tik aitzinera lau ale berri emanen dituzte. Arratsero gaueko 21.00etan ikusi ahal izanen da Kanaldudek bere hedapenerako dituen tresna guzietan.\nTantaka serie parte hartzailea da eta gaur gaurkoz hamar minutuko zortzi ale izan dira ekoiztuak. “Umore gazi-gozoarekin, gure gaztaroko nortasuna elikatu duten baloreak heldu izatean nola traizionatzen ahal ditugun galdezkatzen du, modu satirikoan”, azaldu du Kanaldudek.\nLehen lau atalak 1999an kokatzen dira, 15 urteko hiru lagun Anestesia taldearen kontzertura joateko irrikan dira eta bidean direla, haietariko batek istripua du. Koman gelditzen da eta ez dirudi gehiago biziko denik. Orain emanen dituzten lau ale berriak 2019an kokatzen dira eta hogei urte lehenago izandako istripua ulertzen entseatuko da protagonista, bere lagunen zintzotasuna ere auzitan jarriz, besteak beste.\nSeriearen gibelean Idoia Rodriguez Mondragon (‘Etats de crises’ liburuaren egilea eta ‘Napardeath’ filmako parte hartzailea) eta Joan Parot egile lapurtarrak daude. Haiekin batera, Laurent Dufrechek (‘Handia’, ‘Aupa Etxebeste’, ‘Bertsolari’) hartu du seriearen edizioa eta Kanaldude taldeko Iban Rusiñolek (‘The Sparteens’, ‘Bost litro’, ‘Skunk’) berriz, proiektuaren ekoizpena eta gauzapen teknikoa.


II. ERREPUBLIKAN, Euskadiko Bitarteko Jaurlaritzaren lehendakariak ezarri zuen, 1936ko urriaren 8ko Dekretuaren bitartez (urte bereko urriaren 9ko 1 zenbakiko EHAA), Justizia eta Kulturako sailburuak aholku emateko Batzorde bat, bere burutzapean, antola zezala "Ausnarketa berezi bat eskatzen duten erabakiak ongi gertuak izan daitezen".\nAgindu hori Zuzentza eta Gogo-Lantze Zaingoko burukidearen 1936ko urriaren 22ko Aginduaren bitartez bete egin zen (1936ko urriaren 23ko 15 zk.ko EHAA), eta bertan BATZORDE LEGE-ONU-EMALEA izenekoa hasiera batean osatzen zuten pertsonak izendatu ziren. Batzordea honela eratuta zegoen: Batzorde osoa, etengabe jardungo zuen Batzordetxoa, 1. Saila, "Politikari, Nekaltzeari, Banakaritzari eta Guda Epailetzari dagozkion arazoak" izenekoa, eta 2. Saila, "Erriari, Auzi egiketari, Laziñalduritzari eta Baikuntzari dagozkion arazoak" delakoetarako.\nGeroago, apirilaren 13ko 187/1999 Dekretuak (1999ko apirilaren 16ko 71 zk.ko EHAA), Euskal Autonomia Erkidegoko Administrazioko zerbitzu juridikoen barnean EUSKO JAURLARITZAREN AHOLKU BATZORDE JURIDIKOA sortu zuen. Urtarrilaren 13ko 4/1999 Legeak irtenbide hori gauzatzeko bideak ireki zituen, izan ere, 30/1992 Legeari xedapen gehigarri bat erantsi baitzion, hamazazpigarrena hain zuzen. Bertan esaten denaren arabera, Autonomia Erkidegoetako Administrazio aktiboen zerbitzu juridikoek berenganatu dezakete aholku emate egitekoa eta horretarako baldintza hauek ezartzen dira, alegia, lan hori betetzerakoan, independentzia hierarkiko, organiko-funtzionala egongo dela eta kolegialitatea emango dela bermatu daitezela.\nDekretu horren helburua zen, beraz, Jaurlaritzaren zerbitzu juridikoen antolaera egokitzea kontsulta eskumenak emankortasunez zerbitzu horiek berenganatu ditzaten. Halere, esposizio atalean honako hau aitortu egiten zen: "...kontsulta-egitekoa betetzeko ezinbestekoetara mugatzen da bere edukia eta alde batera uzten ditu halako gai eta arazo jakin batzuk, esperientziaren ondoriozko azterketa sakon bat egin ondoren tratatu behar direlako eta, noski, legearen ondorio gisa".\nUne hartan, Batzordeak zuen egiteko bakarra ondorengo hauen jarduerei buruz aholku emailea izatea zen: Euskal Autonomia Erkidegoko Administrazio Orokorra, honen erakunde autonomoak; Zuzenbide Pribatuko Ente Publikoak eta Baltzu Publikoak eta aurrekoei loturiko edo horien menpeko nortasun juridikodun erakunde publikoak; eta Euskal herriko Unibertsitatea.\nBost urtearen zehar izandako funtzionamenduak emandako esperientzian oinarritutako hausnarketa prozesu baten ondoren, Eusko Legebiltzarrak EUSKADIKO AHOLKU BATZORDE JURIDIKOARI buruzko azaroaren 24ko 9/2004 Legea onartu zuen (2004ko abenduaren 15eko 238 zk.ko EHAA), eta honek kontsulta eginkizunaren antolaketa behin betiko ezarri zuen. 1999 urtean sortu zen kontsulta erakundearen ereduak emandako esperientziaren bermearekin, Legeak berretsi egiten du kontsulta erakunde honen egokitasuna; izan ere, ondo bateratu dira, batetik, bere kideak -zeinek aldaezintasuna, egonkortasuna eta iraunkortasuna eskaintzen dizkien estatutu pertsonala baitute- Administrazio aholku-eskatzailearen zerbitzu juridikoetan formalki atxikita egotea eta, bestetik, kontsultak egiteko eta irizpenak emateko prozedura zehatz eta formala erabiltzea.\nLegeak kontsulta erakundearen jarduera eremua zabaldu egin du eta Toki Administrazioa osotzen duten organo eta erakundeak sartu egin ditu. Halaber, zehaztu egin ditu, argi eta garbi, bai kontsultarako xede izan behar diren gaiak baita bokalen estatutua ere. Modu berean, bere barne funtzionamenduaren zenbait alderdi ere aldatu du, batzordearen jarduteko ahalmena handitzeko eta bere jarduera bizkortzeko.


Gaurkotasun Buletina Data: 10-09-2019\nBeroekin korri egitea\nKaixo, aurreko batean bero asko egiten zuen eta korrika entrenatzen ari nintzela zorabiatuta sentitzen hasi nintzen. Udara osoan zehar korri ez egitea esan didate, baina nik korri egiten jarraitu nahi dut sasoia ez galtzeko. Zer egin nezake? Bero bolada pasa da, baina gehiago ...\nOloak zure gerri-altuera indizea hobetzen laguntzen dizu\nKirolarientzat paper garrantzitsua jokatu dezakeen elikagaia, bereziki pisua kontrolatu edo jaitsi nahi baduzu. Ez da parametro erabakigarria, baina gerri-altuera indizea gure gorputz gantzaren banaketaren adierazle bat da eta beraz, gure osasuna egoerarena. Izan ere, bal...\nKoloneko minbizia, izaera genetikoa ere izan arren(eta hereditarioki transmititua izan baliteke ere, gaixotasuna pairatu duen senide zuzen bat duten pertsonen kontrol handiagoa izatera derrigortzen duena),gantz asko eta zuntz gutxiko dietekin lotuta dagoela dirudi.Zorionez, ko...\nZure hortzetako osasuna hobetzeko 10 giltzak\nUdaran zehar, gure eguneroko ohiturak aldatzen ditugu, txantxar eta hortz-higaduraren arriskua handituz. Honen jatorria elikadura errutina desberdinak, higienearen desordena, eta tenperatura aldaketa bortitzak dira.Espainiako biztanleen %90-ak baino gehiago txantxarra du, aho-...\nKorri egiteak hilerokoan zehar mina gutxitzen laguntzen du\nHilerokoan zehar mina zuten emakumeekin egindako ikerketa batek, zintan korrika egiteak egun hauetan zehar mina gutxitu eta bizi kalitatea hobetzen duela aurkitu du. Emakume askok hilerokoan zehar bizi kalitatean eragiten dien mina jasaten dute.Duela zenbait hamarkada art...


Doneztebe Futbol Taldearen Eguna\nMalerreka Doneztebe | Ospakizunak\nEgitarau zabala prestatu dute aurtengo denboraldia behar den bezala agurtzeko Maletak, botak, jertseak, kamisetak… ongi garbituta, heldu den denboraldirako gordeko dituzte Doneztebe Futbol Taldeko jokalariek; ospakizun unea ailegatu baita. Larunbat honetan, ekainak 15, egin dute hitzordua.\nEgitarau zabala prestatu dute aurtengo denboraldia behar den bezala agurtzeko\nMaletak, botak, jertseak, kamisetak… ongi garbituta, heldu den denboraldirako gordeko dituzte Doneztebe Futbol Taldeko jokalariek; ospakizun unea ailegatu baita. Larunbat honetan, ekainak 15, egin dute hitzordua.\nBaztango Kirol Taldearen Eguna\nLarunbat goizean eskubaloi partidak, jokoak eta bazkaria izanen dute Kasino elkartean Denboraldi bikaina (senior taldeak lehen maila nazionalera igotzeko fasea jokatu du Bartzelonan) borobiltzeko BKT eskubaloi taldeak besta eguna antolatu du ekainaren 15erako. Larunbat goizeko 10:30ean Elizondoko kiroldegian eskubaloi partidak jokatuko dituzte eta bitartean, kanpoko frontoian jokoak, aurpegia margotzeko txokoak eta bertze hainbat ekitaldi izanen dituzte. 14:00etan bazkaria izanen dute Kasino elkartean eta txartelak salgai daude dagoeneko.\nLarunbat goizean eskubaloi partidak, jokoak eta bazkaria izanen dute Kasino elkartean\nDenboraldi bikaina (senior taldeak lehen maila nazionalera igotzeko fasea jokatu du Bartzelonan) borobiltzeko BKT eskubaloi taldeak besta eguna antolatu du ekainaren 15erako. Larunbat goizeko 10:30ean Elizondoko kiroldegian eskubaloi partidak jokatuko dituzte eta bitartean, kanpoko frontoian jokoak, aurpegia margotzeko txokoak eta bertze hainbat ekitaldi izanen dituzte. 14:00etan bazkaria izanen dute Kasino elkartean eta txartelak salgai daude dagoeneko.\nGoizukoop kooperatibaren urteko batzarra\nEskolako jangela, Leitzaldea Goizueta | Bilerak\nLarunbatean 11:00etan Goizuetako Andres Narbarte ‘Xalto’ eskolako jangelan Ekainaren 15ean, larunbatean, Goizukoopen urteko batzar orokorra eginen dute Goizuetan. Andres Narbarte 'Xalto' Ikastetxeko jangelan bilduko dira, 11:00etan. Batzarrean gasolindegiaren nondik norakoak eta urteko kontuak aurkeztuko dituzte.\nGoizukoop kooperatibaren urteko batzarra Eskolako jangela\nLarunbatean 11:00etan Goizuetako Andres Narbarte ‘Xalto’ eskolako jangelan\nEkainaren 15ean, larunbatean, Goizukoopen urteko batzar orokorra eginen dute Goizuetan. Andres Narbarte 'Xalto' Ikastetxeko jangelan bilduko dira, 11:00etan. Batzarrean gasolindegiaren nondik norakoak eta urteko kontuak aurkeztuko dituzte.\nLekarozko ikasle ohien bilkura\nLekarozko kolegioa, Baztan Lekaroz | Ospakizunak\nUrteko batzarra egiteaz gain, Ohorezko Presidente zen Miguel Angel Letamendia zena omenduko dute Lekarozko kolegioko ikasleek urteko batzarra eginen dute ekainaren 15ean. 13:00etan eginen duten bilkuran, iazko akta irakurri eta, egoki bada, onartu ondotik, txosten ekonomikoa eta presidentearen txostena aztertuko dituzte. Zuzendaritza-batzordea berritu ondotik, eskari-galderen txanda izanen da.\nLekarozko ikasle ohien bilkura Lekarozko kolegioa\nUrteko batzarra egiteaz gain, Ohorezko Presidente zen Miguel Angel Letamendia zena omenduko dute\nLekarozko kolegioko ikasleek urteko batzarra eginen dute ekainaren 15ean. 13:00etan eginen duten bilkuran, iazko akta irakurri eta, egoki bada, onartu ondotik, txosten ekonomikoa eta presidentearen txostena aztertuko dituzte. Zuzendaritza-batzordea berritu ondotik, eskari-galderen txanda izanen da.\nIllarregitarrekin bertso-afaria Sunbillan\nBustitz ostatua, Malerreka Sunbilla | bertso-saioa\nEkainaren 15ean bertsoa afaria izanen dute Bustitz ostatuan. Larunbatean 21:00etan izanen dute hitzordua. Aitzinetik, 18:30ean hasita, trikipoteoa eginen dute Bustitz ostatutik abiatuta. Xabat eta Joanes Illarregi leitzarrak izanen dira bertsolariak. Txartelak Bustitz ostatuan salga daude, 30 eurotan.\nIllarregitarrekin bertso-afaria Sunbillan Bustitz ostatua\nGanbera kontzertua Arizkunenean\nLarunbatean 20:00etan Arizkunenean, Amaia Cordoba Erratzuko piano-jotzailearen, Ion Irazoki Berako txistulariaren eta Yorric Troman bibolin-jotzailearen eskutik Amaia Cordoba piano-jotzaile erratzuarrak, Ion Irazoki txistulari beratarrak eta Nafarroako Orkestra Sinfonikoan kontzertinoa den Yorrick Troman bibolin-jotzaileak ganbara kontzertua eskainiko dute ekainaren 15ean, larunbatean 20:00etan Elizondoko Arizkunenea Kultur Etxean.\nGanbera kontzertua Arizkunenean Arizkunenea\nLarunbatean 20:00etan Arizkunenean, Amaia Cordoba Erratzuko piano-jotzailearen, Ion Irazoki Berako txistulariaren eta Yorric Troman bibolin-jotzailearen eskutik\nAmaia Cordoba piano-jotzaile erratzuarrak, Ion Irazoki txistulari beratarrak eta Nafarroako Orkestra Sinfonikoan kontzertinoa den Yorrick Troman bibolin-jotzaileak ganbara kontzertua eskainiko dute ekainaren 15ean, larunbatean 20:00etan Elizondoko Arizkunenea Kultur Etxean.\nHaurraren Eguna Etxalarren\nLandagain eskola, Bortziriak Etxalar | Ospakizunak\nOrtzegunean Ate Irekiak eskolan eta igandean Ipuin Topaketa izanen dituzte, bertzeak bertze Azken urteetan bezala Haurraren Eguna bi egunez osatua egonen da Etxalarren. Ekainaren 14an, ortziralean Landagain Eskolako ate ireki jardunaldia izanen da eta16an, igandean, XXXI. Ipuin Topaketa izanen dute, bertzeak bertze.\nHaurraren Eguna Etxalarren Landagain eskola\nOrtzegunean Ate Irekiak eskolan eta igandean Ipuin Topaketa izanen dituzte, bertzeak bertze\nAzken urteetan bezala Haurraren Eguna bi egunez osatua egonen da Etxalarren. Ekainaren 14an, ortziralean Landagain Eskolako ate ireki jardunaldia izanen da eta16an, igandean, XXXI. Ipuin Topaketa izanen dute, bertzeak bertze.\nOrtziralean 20:00etan botako den txupinazoarekin hasi eta igande arratsaldeko hip-hop emanaldiarekin bukatuko dira Berako auzoko ospakizunak Altzateko bestak ospatuko dituzte asteburu honetan, ortziraletik igandera, egitarau zabalarekin. Dendek eta komertzioek prestatutako saski bat ere zozketatuko dute igande arratsean.\nAdimen emozionalari buruzko ikastaroa\nAurtizko Abarun aterpea, Malerreka Ituren | Ikastaroak\nDonna Apellanizek, adimen emozionalean aditua den terapeutak, eskainiko du ikastaroa Abarun aterpean Adimen emozionalari buruzko ikastaroa antolatu du Aurtizko Abarun aterpeak. Gurasoei bideraturiko saioak izanen dira eta ekainaren 15ean eta 16an eskainiko dira. Larunbatean goizez eta arratsaldez (10:00etatik 14:00etara eta 16:00etatik 20:00etara) bilduko dira; igandean, aldiz, goizez bakarrik.\nAdimen emozionalari buruzko ikastaroa Aurtizko Abarun aterpea


40 urte itsasoan igaro zutenentzako txaloak - GARA\n40 urte itsasoan igaro zutenentzako txaloak\nHeldu sentitzen ziren haurrak besterik ez ziren, marinelak izatearekin amesten zuten mutikoak, baina atzean dena utzita itsasora joan ziren euskaldun asko. Iraganaz ari gara, atzokoa arrantzale guztien eguna izan bazen ere, gaur egun 70 urtetik gora izanik, lau hamarkada lanean jardun zirenak omendu zituztelako. Karmen eguna irribarrerako eta oroimenerako eguna da\nKarmengo Amak jaiak ekarri ditu euskal kostaldeko hainbat herritara, eta hori ez da kasualitatea, arrantzaleen zaindaria baita. Fededun edo ez fededun, itsasoarekin harremana duten gehienek pozarren ospatu zuten atzoko eguna. Santurtzin eta Hondarribian itsasoan zendu ziren arrantzaleak oroitzeko prozesioak egin zituzten bitartean, Donostiako portuan ere jaiak ospatzen direnez, 70 urtetik gorako arrantzale eta saregile gipuzkoarrei omenaldia egiteko aprobetxatu zuten aukera. Aurten harrera ekitaldia San Telmo museoan egin dute. 120 pertsona izan ziren bertaratu ahal izan zutenak, beste asko gonbidatuta bazeuden ere.\nSasoian eta irribarretsu, aspaldian ikusi gabeko lagunak agurtzen zituzten etengabe. Inork ez luke esango askok 80 urte baino gehiago zituztenik, eta bakar bat ere ez kendu, gainera, oso harro baitaude bizi izan dutenaz. «86 urte ditudala esan dute, eta 87 ditut», komentatzen zuen arrantzale batek barrez lagun artean. Honako urteroko bilera aspaldiko lagunen topaketa bilakatu da jada. Horren adibide polit bat da Carlos Miranda eta Joxe Basterretxearena, lehena hondarribiarra eta bigarrena Mutrikukoa, biak ala biak gaztetxoak zirela itsasoratu eta soldaduska elkarrekin egin zutenak. Orain 76 urte dituzte eta liburu bat idazteko adina kontakizun buruan.\nMiranda baserritarra da berez, baina bere etxea itsasotik gertu zegoen eta goiz hasi zen arrantzan. «16 urterekin joan nintzen itsasora, Pasaiara, ur handitako arrantza egitera. Beti izan nuen itsasoratzeko gogo bizi hori -kontatu zigun Hondarribikoak, haur baten berotasunarekin- Pasaian ontziratu, eta zerbitzu militarra egin arte hiru urte egin nituen arrantzan». Pasaiatik Ternuara joan zen bakailaoa harrapatzera, bertako baldintza gogorrak pairatuz. «Han izotz artean ibiltzen ginen 4-5 hilabetetan, eta behin 8 hilabetetako marea bat egin genuen. Hura oso latza zen, batez ere familiatik urrun geundelako». 1975 inguruan Ternua utzi eta Hondarribian hasi zen lanean, bisigutan, eta hor beste 22 urte eman zituen. Guztira ia 40 urte egin zituen itsasoan.\nBasterretxea oraindik gazteago hasi zen lanean, 14 urte besterik ez zituela itsasoratzeko grinari jarraituz egin baitzen arrantzale. «Itsasora joan nahi nuen, eta bertan egon nintzen soldaduska egin arte. Alturako arrantzan lau urte egin nituen eta gero titulua atera eta makinista lanetan ibili nintzen Mutrikun, baxuran». Bere barku propioarekin kanpainaren bat egin zuen 60ko hamarkadan, baina ez zen ondoegi atera eta Mutrikura itzuli zen. 45 urteko ibilbidea zuela jubilatu zen. Denbora horretan izan zuen aukera une onak eta txarrak bizitzeko. «Barku bat galdu nuen, zoritxarrez, baina jendea salbu zegoen», aipatu zuen mutrikuarrak. Mirandak ere arrisku ugari gainditu behar izan zituen: «Ternuan naufragatu egin nintzen, eta barku batek jaso eta salbatu egin ninduen». Hala ere, argi dute une onak ere izan direla, eta euren irribarreetan nabari da hori. «Une onak ere pasatu ditugu, e? Mareak uste baino lehenago amaitzen genituenean etxera goiz bueltatzean edo barkuan lagunekin egotean», bota zuen Mirandak, «hori izan da gure bizimodua, eta orain elkartzen garenean pozik gaude!», azpimarratu zuen Basterretxeak.\nEgun ere badira arrantzaleak, noski, eta une latzak ere jasan behar izaten dituzte itsasoaren indarra ezin delako aurreikusi. Naufragioak izaten jarraitzen dute egun ere, egun osoan edo hilabeteetan etxetik kanpo izaten diren gizon eta emakumeak, dendara joan eta arrain freskoa erosi ahal izan dezagun lanean aritzen diren arrantzaleak. Antzinako euskal marinelak omen ziren eskorbutoz gaixotzen ez ziren bakarrak, ura beharrean sagardoa edaten zutelako, eta sagarrak bitaminak dituelako. Garai batean, upelak bueltaka ibiltzen ziren ontziaren upeltegian; egun, botilak eramaten dituzte. Zertxobait aldatu da euren bizitza, baina denborak ezin izan du lanbide honen funtzionamendua gehiegi aldatu, kanpotik begiratuta behintzat. Arrantzale ohiek, ordea, indarrez ikasiak diren aiton-amona horiek egun ofizioa errazagoa dela uste dute. «Lehen kanpoan joaten ginen, orain eguraldia okertzen bada barruan sartu eta kitto!». Kasu egin beharko diogu, beraz, eskarmentuaren ahotsari.\nEuskal kulturaren parte\nBasterretxea eta Miranda beste lagun mordoxka batekin batera eseri ziren San Telmo museoko ekitaldi aretoan, alde batera eta bestera begira. Txistulariek egindako harreraren ostean, kostata lortu zuten antolatzaileek 120 eztarriak isiltzea, hain pozik zeuden denak. Juan Karlos Izagirre Donostiako alkateak, Roke Akizu Gipuzkoako Aldundiko Turismo Zuzendariak eta Bittor Oroz Nekazaritza eta Landa Garapenerako sailburuak hitz batzuk eskaini zizkieten omenduei, eta hauek irribarrez eskertu zituzten. Arrantzaleek euskal gizartean betetako papera azpimarratu zuten hirurek, baserritarrekin batera Euskal Herriko zurtoinik sendoena osatzen dutelako. «Ezin dut imajinatu Euskal Herria arrantzarik gabe -aipatu zuen alkateak- eta zorte handia dugu itsasoa hain gertu izateagatik, eta honek ematen digunaz gozatu dezakegulako». Era berean, penatuta sentitu zen donostiar asko, txikitatik itsasora begira egon diren arren, ur azpian gordetzen diren altxorrez jabetzen ez direlako.\nArrantzaleak, normalean, gizonak izan ohi dira, baina horrek ez du esan nahi arrantzan emakumeek garrantzirik ez dutenik. Instituzioetako arduradunek eta ondoren kantatu zuten bertsolariek oso presente izan zuten hori une oro. Gizonak doaz itsaso barrenera, baina itzultzen direnean etengabe aritzen dira lanean emakumeak, sareak josten. Lan hori ere kontuan izateko, portu bakoitzeko sari bat banatzeaz gain, emakume bat saritu zuten atzo, Maria Luisa Murgiondo oriotarra, 91 urtekoa. Baina lore sorta ez zuen berak jaso, bere senitarteko batek baino. Murgiondok ezin izan zuen Donostiara joan... Torremolinosen oporretan dagoelako! Ikusten zen, bai, arrantzaren inguruan heldutako pertsonak sasoi onean daudela. Itsasoko ura gaztetasunaren iturria ote?\nArrantzaleen eskubideen alde\nArrantzaleei eginiko harrera instituzionalean esker oneko hitzak nagusitu ziren, eta horien artean tonu serioago batean esanak ere izan ziren. Juan Karlos Izagirre alkateak 2012ko amaieran gauzatu zen Donostiako lonjaren itxiera gogora ekarri zuen. Arrantzaleen Kofradiak lonja bertan behera utzi behar izan zuen diru faltagatik, eta aurreko Lakuako Gobernuarekin hitzarmenik sinatzeko aukera izan ez zutelako. Orduan alkateak bere tristura plazaratu zuen esanez Donostiak «harribitxi bat» galduko zuela, eta atzoko agerraldian ere itxierarekin zertxobait deseroso agertu zen. «Zuen eskaerekin bat egiten dugu gure parte zaretelako eta kalitatezko produktuen alde egiten duzuelako beti -aipatu zuen- bati izango gara zuekin zorretan».\nDiputazioko Turismo zuzendari Roke Akizuk ere arrantzaleen lana goraipatu zuen esanez pentsaezina dela portu bat arrantzalerik gabe, eta bertan daudenez gero itsas-paisaia osatzen laguntzen dutela, turismoa erakartzeko bide bilakatuz. «Beti bidelagun izango gaituzue».\nLakuako ordezkariak, Bittor Orozek, bere aldetik, arrantza politikak babesteko ahaleginak egiten ari direla aipatu zuen. Izan ere, Lakuak eta kofradiek Eusko Label bereizgarria bilatzeko deia egin zieten atzo kontsumitzaileei, horrela jakingo dutelako jaten ari diren arrain hori gure arrantzaleek harrapatutakoa dela, artisau erara, antzinako tresneria erabiliz eta itsasoko flora eta fauna errespetatuz. N.B.


Zientzian dute itxaropena - Azpeitia - uztarria.eus\nZientzian dute itxaropena\nAitziber Arzallus 2021-09-10 10:51\nEkiñe, Jon eta Maren (Aitziber Arzallus)\nCDKL5 genean mutazio bat du Marenek, eta bere garapen neurologikoan eragin nabarmena du horrek. Euskal Herrian diagnostikatutako ume bakarra da, eta Ekiñe Eizagirre azpeitiarraren alaba da Maren.\nGazteak izanagatik, Ekiñe Eizagirrek (Azpeitia, 1989) eta Jon Ibarmiak (Azkoitia, 1986) dagoeneko probatu dituzte bizitzaren gozoena eta gaziena. Biak eskutik etorri zaizkie, gainera. Iazko ekainaren 4an, pandemia bete-betean, jaio zen Maren, bikotearen bigarren alaba. Itxura batera, aparteko arazorik gabe jaio zen neskatoa, baina lau hilabete zituela, gaixotasun arraro bat diagnostikatu zioten: CDKL5 urritasunagatiko sindromea, mutazio genetiko bat.\nHaurdunaldia “oso ondo” joan zela kontatu du Ibarmiak, eta erditzea ere bai, “azkarra” izan zela. “Orpoko proba egin eta dena ondo zegoela eta, etxera bidali gintuzten”. Bi egunen buruan Azkoitian ziren denak, laukotea osatuta. Lehendabiziko egunak “normal” joan zirela esan du, jaioberri bat etxean izateak berekin dakartzan ohiko gorabeherekin. Baina dena poza eta zoriontasuna zena, aurki hasi zitzaien lausotzen. “Hiru bat aste zituela, mugimendu arraro batzuk egiten hasi zen Maren”, gogora ekarri du Eizagirrek. “Ez genekin zergatik egiten zituen, baina horren txikia izanda…”. Egunak joan ahala, mugimenduak areagotzen zihoazela konturatu ziren, eta haiekin batera baita gurasoen kezka ere. “Hilabete inguru zuela, gau batean telefonoarekin grabatu genuen, medikuari erakusteko intentzioarekin”. Hurrengo goizean Zumarragako ospitalera joan ziren, eta neurologoak bideo haiek ikusi zituenean, Donostiara bidali zituen, haur txikiei probak egiteko makinaria han dagoela eta.\nMaren eta ama anbulantzian eraman zituzten Donostiako erietxera, eta han egon behar izan zuten bost bat egunez. Eizagirrentzat, “dudarik gabe”, momentu horiek izan ziren zailenak. “Pandemia dela eta, gutako bati bakarrik uzten zioten ospitalean umearekin egoten, eta bakarrik egote hori oso gogorra da, batez ere zure alabari zer gertatzen ari zaion ez dakizunean”. Mugimendu haiek epilepsia krisiak zirela baieztatu zieten, baina umeari egin zizkioten gainontzeko probek ez zuten bestelako arazorik erakusten. Krisiei aurre egiteko botikak agindu zizkieten, besterik ez.\nIbarmiaren esanetan, “botikek eragina egiten zioten, krisi gutxiago izaten zituen, baina, hala ere, izaten zituen”. Handik aste batzuetara, pare bat hilabete zituela, berriz ospitaleratu zuten Maren. Neurologoarekin hitzordua zeukaten, eta Ibarmiak gogoan du “kontsultara sartu orduko” medikuak aurpegi arraroa jarri ziela. “Umearen begiradan zerbait ezohikoa ikusten zuela esan zigun; adin horretako umeek begirada finkatzeko gaitasuna izaten dutela, eta Marenek ez zuela begirada finkatzen”. Baina beste bost egun ospitalean, beste hamaika proba, eta emaitzetan ezer arrarorik ez; botikak aldatu eta etxera.\nHandik hilabete batzuetara, iazko urrian hain zuzen, etorri zen diagnostikoa. “Ordura arte egindako probetan ezer arrarorik ikusten ez zutenez, Marenek eduki zezakeena mutazio genetiko bat izan zitekeela esan ziguten, gaixotasun arraro horietako bat; hori izan zitekeela azalpen bakarra”, esan du Ibarmiak. Eta hiru astera jaso zuten baieztapena: CDKL5 genean mutazio bat zuen Marenek, de novo edo berria, alegia, ez gurasoengandik jasotakoa, baizik eta berari sortutakoa. “Gutxi gorabehera 40.000 umetik batek omen dauka nahasmendu genetiko hori, eta gehienak neskak dira, X kromosoman gertatzen baita nahasmendua”. Dena dela, berez daudena baino askoz kasu gutxiago daude diagnostikatuta, orain dela urte gutxira arte beste gaixotasun batzuekin nahastu izan baita. Horren adibide, gaur-gaurkoz Marenena bakarrik dela Euskal Herrian ezagutzen den kasu bakarra.\nIbarmiak eta Eizagirrek badakite Marenen garapen neurologikoa ez dela gainontzeko haurrena bezalakoa izango, baina ez dakite zeintzuk izango diren ondorio zehatzak. “Gaixotasun hau duen ume bakoitzaren garapena desberdina da. Adibidez, batzuk ez dute ibiltzen ikasten, eta beste batzuk korrika egiteko gai dira; batzuk ez dute hitz egiten, eta beste batzuk hitz batzuk esateko gai dira”, azaldu du Eizagirrek. Beraz, ikusteko dago Maren zertarako gai izango den.\nIrakurri erreportajea osorik Urola Kostako Hitzaren wegunean.


Eremuak gehitzen ditu testu-etiketak bistaratzeko. Etiketa horiek aurrez definitutako testua soilik bistaratzen dute, ez dira testua sartzeko.\nSarrera-lauki bat gehitzen du eta hor testua sartu eta edita dezakezu.\nKontrol-laukiak gehitzen ditu funtzioak aktibatzeko edo desaktibatzeko.\nBotoi bat gehitzen du eta erabiltzaileari hainbat aukera eskaintzen dizkio. Elkartutako aukera-botoiek elkarren segidako tabulazio-indizeak eduki behar dituzte. Eskuarki talde-lauki batez inguratuta egoten dira. Aukera-botoien bi talde badituzu, bi taldeen tabulazio-indizeen artean tabulazio-indizea txertatu behar duzu talde-markoan.\nKonbinazio-koadroa gehitzen du. Konbinazio-koadroa lerro bakarreko zerrenda-koadroa da; han klik egin eta zerrendako sarrera bat aukeratu dezakezu. Nahi izanez gero, konbinazio-koadroko sarrerak "irakurtzeko soilik" bihur ditzakezu.\nKomando-botoia gehitzen du. Komando-botoiak definitutako gertaeren komandoak exekutatzeko erabil ditzakezu, adibidez saguaren bidez klik egitea.\nNahi izanez gero, botoiari testua edo grafikoa gehitu diezaiokezu.\nTestu-koadroa gehitzen du, eta hor sartzen edo irteten den testuaren formatua eta balio murriztaileak defini ditzakezu.\nAntzeko kontrolak bisualki elkartzeko erabil dezakezun markoa gehitzen du, esaterako, aukera-botoiak.\nBotoi bat gehitzen du, eta horren bidez fitxategiak hautatzeko elkarrizketa-koadroa ireki dezakezu.\nInprimaki bat hautatuta dagoenean Aktibazio-ordenaren elkarrizketa-koadroa irekitzen da. Tab teklarekin kontrol-eremuak enfokatzeko indizeak definitzen dira koadro horretan.